Gwechall, pa oa bihanik,\nE vamm diouzh ar mintin\nA lâre de’añ « Olafig,\nDiwall e pelec’h e lakez da dreid. Ni zo o vevañ en ur vro hag a zo inizi ha mor tout, ha ma valeomp ‘giz ma rez, gant hon daoulagad o parañ war an oabl steredennet, eo tonket deomp kouezhañ en dour abred pe ziwezhat... »\nHa gwir e oa, abaoe ez vihan e oa techet Olaf Römer da sellet ouzh an astroù e-kreiz an noz ha d’ober outañ e-unan goulennoù o kregiñ gant « petra zo kaoz e weler... ? » kentoc’h eget « d’ober petra... ? », hag abred ‘walc’h e oa deuet da vezañ astronomour eno en e vro, an Danmark. Goude-se, goût ‘walc’h, ar c’hoant da cheñch bro, da veajiñ, da zaremprediñ pennoù all, ha choazet en doa Paris, kêr ar Sorbonne, ar Moulin Rouge hag an Tour Eiffel, ur vro pell mat diouzh an aodoù, ma ne oa ket an astronomourien en risk da gouezhañ er Mor Baltek nag er Sund. Se a dremene er bloavezhioù c’hwezek kant dek ha tri-ugent.\nPemp bloaz war-lerc’h, ma ne oa ket deuet a-benn da zaremprediñ stank dañsourezed ar Moulin Rouge nag aktourezed ar gComédie Française, e kave bemdez war e hent ur vigoudenn yaouank ha seder, merc’h d’ur martolod eus Leskon, Tumet Koseg, Metig evit he mignonezed, hag a gustume gwerzhañ krampouezh ha kaletez dirak ti-gar Montparnasse. Ur wech, se ‘oa e-pad an hañv 1675, en doa touet an astronomour en defe a-walc’h a gouraj da bediñ anezhi da vont er-maez eus kêr gantañ da sellet ouzh ar stered, rak daremprediñ an astroù hepken n’eo ket ur rekour pa vez kel a vont davet ur fulenn, ha gouher pitoiapl e oa ar paour-kaezh Olaf.\nBurzhud, asantet he deus-hi da bedadenn an estrañjour-se. Kemeret a reont an RER C evit mont deus tu koad Clamart pe hini Meudon, ‘m eus ket soñj pehini ken, d’an eur m’emañ an noz o c’holoiñ ar maezioù tro-dro dezhe tamm ha tamm. Gwelet a reont ar steredennoù kentañ oc’h enaouiñ : Arkturus en he sae melen splann, neuze Vega, ha tamm ha tamm ar C’harr Kamm Bras, ha Cassiopeia, ha stered an Alarc’h, ha...\n- Hag homañ velen é lugerniñ de’ont ? a c’houlenn Metig.\n- Jupiter, ur blanedenn. Gwelet a rit ar pevar satellit en-dro dezhi ?\n- Fi ‘voar ‘walc’h e welan neuñ, emezi.\n- Gwelet a rit an hini a zo tostañ da Jupiter, a-gleiz, hag a zo Io e anv ? Da zek eur rik e vo kuzhet gant ar blanedenn.\nSellet a reont ouzh o montroù : unan graet e Suis evit Römer, unan made in Japan evit Metig, mont a ra martoloded Penmarc’h d’ober koñvers da bell vro. Da zek eur rik e c’hoarvez eklipsenn Io evel ma oa bet diouganet gant an astronomour yaouank.\n- Ohuuu ! otrou Römer, a estlamm Metig, fi zo ‘r profet, ‘hat ! Fi zo kenkoulz ha Tintin ba’ Le Temple du Soleil !\nDre ziouver a zielloù, n’on ket evit lavaret deoc’h na penaos na pelec’h o doa echuet o nozvezh ; ar pezh a zo sur, eo e oa bet pedet ar memes bigoudenn gant Römer c’hwec’h miz goude. Anavezout a rae an astronomourien periodenn reveulzi Io : 1 devezh, 18 eur, 28 min ha 36 s, ha jedet en doa Olaf e oa Io, an noz-se, oc’h achuiñ e 104vet periodenn war-lerc’h an eklipsenn a oa bet gwelet gante e miz Gouhere. N’eo ket gwall start da jediñ, gant ul liesadenn e kaver e pad ar 104 beriodenn kement ha 184 devezh, 1 eur ha 34 min, setu en doa lavaret da Vetig an deiz-se :\n- Da 11 eur 34 e vo gwelet Io o kuzhat a-dreñv Jupiter adarre.\nAet int er-maez eus kêr, evit nompas kaout gouleier parazitek. Yen eo dindan ar stered peogwir emaomp e miz Genver, yenoc’h a-se dre m’emaer e-kreiz minimom Maunder, lod a lavar zoken : oadvezh-skorn bihan Maunder.\nDa 11 eur 34, mann ebet. Io zo atav e-kichen Jupiter. Sellet a reont ouzh o montroù. Ar re-se zo montroù hag a dap ur segondenn bep bloaz, pas muioc’h, ha n’int ket arestet. Goude ouzhpenn ur c’hardeur dale e komañs eklipsenn Io.\n- Gomprenan ket, a lavar hag a adlavar Olaf en ur zislutañ war Jupiter.\n- Me ne chomin ket da baokoliñ muioc’h amañ atou, eme ar vigoudenn, suernet on tout. An’ve’ a ran ur gambr klet ha klouar deus tu Montparnasse, ma vo moaien da ziskutal deus tout ‘n dra-he.\nTapout a reont an RER diwezhañ evit dont en-dro da Baris.\n- Matrehe e’ chomet gouloù Io da droidellat ‘raok dont betek an Douar, a ginnig ar plac’h, hag a oar re vat eo ur ral d’he zad dont disturlu eus ar porzh d’ar gêr, hep bezañ truchet da vont da charinkañ ur fistolenn gant ur frei kouz bennak.\n- N’eo ket posupl, a respont ar Römer. N’eus tamm ostaleri hanterhent ebet etre Jupiter hag an Douar.\n- Fitei n’e’ ket deuet a-benn ar satellit da vont ken buan ‘giz boez, lakaomp e vefe ‘n em lakaet ur menez-tan da zislonkañ sulfur hag anhidrid sulfurus eno, pezh ‘n dije degaset un divuanadur a-feson...\n- N’eo ket posupl, a respont egile adarre. Ne vo ket gouvezet ez eus menezioù-tan war Io nemet er bloavezhioù naontek kant pevar-ugent.\n- Go’to’it ‘ta, eme Metig neuze. Lâret ‘peus din ur wech e ouie an Douar troiñ en-dro d’an heol, bremañ.\n- Ya, abaoe Galileo, abaoe un hanter kant vloaz bennak.\n- Ha penaos ‘oa plaset an Douar, Jupiter hag an heol p’hon ‘noa sellet deuzouten ar bloa’ paseet ?\n- Etre Jupiter hag an heol e oa an Douar.\n- Hag an noz-mañ ?\n- Emañ an heol etre an Douar ha Jupiter, peogwir en deus graet an Douar un hanter reveulzi en-dro d’an heol abaoe.\n- Neuhe n’e’ ket diaes kompren blam be’a ‘oa dale g’ar gouloù damaik tuchant : e miz Gouhere diwezhañ e oa an hed dedreuzet g’ur skin gouloù kement hag an hed etre an heol ha Jupiter nemet an hed etre an Douar hag an heol, pege’ ‘oa tostoc’h an Douar evit an heol. Hag hi’v, an hed dedreuzet zo kement hag an hed etre Jupiter hag an heol, mui an hed etre an Douar hag an heol, pege’ ‘mañ an heol etre Jupiter ha ni. Setu hi’v ‘neus ranket ar skin gouloù ober div wech an hed etre an Douar hag an heol ouzhpenn ; alese ar c’hardeur dale.\nBoemet e oa ar Römer gant kavadenn ar vigoudenn. Troiñ a reas daveti da vouchañ dezhi partout.\n- Ha n’eo ket tout, emezi. M’am bari, ma yafoc’h da sellet deus Io a-benn fec’h miz ac’hann, e kavfoc’h ur c’hardeur avañs gantañ.\nDiwar an nozvezh-se e teuas daou dra da Olaf Römer :\n1°) Un eürusted hep he far eo kejañ gant ur vigoudenn yaouank ha lodañ ganti e vuhez hag e ouiziegezh skiantel.\n2°) Tizh ar gouloù n’eo ket anfin, evel ma soñje da C’halileo zoken, hag e c’heller jediñ anezhañ en ur rannañ an doubl eus an hed etre an Douar hag an heol gant an niver a segondennoù dale bet kavet evit an eklipsenn. E 1676 e kavas 214 000 km/s.\nGwellaet eo bet ar muzulioù abaoe ha kemeret e vez bremañ c = 299 792.458 km/s.\nYann Gerven. 22 X 2002.\nNotenn : ar gerioù skiantel implijet er pennad-mañ zo bet dibabet gant Kreizenn ar Geriaouiñ Diwan.


(Adkaset eus Vulgata)\nSant Hieronimos, troour ar Bibl en latin, en e sal-studi, murlivadur gant Domenico Ghirlandaio, 1480 (Ognissanti, Firenze.)\nAr Vulgat (pe Vulgata) a zo un droidigezh eus ar Bibl e latin, graet gant sant Hieronimos e Betleem etre 390 ha 405.\nDont a ra an anv eus an anv-gwan latin "vulgata", a dalveze e oa graet evit an holl, diwar an anv-kadarn "vulgus", engroez.\nEn amzer-se eo al latin, yezh ofisiel Impalaeriezh Roma, a oa deuet da vezañ yezh ofisiel an Iliz (katolik ha roman). Betek neuze e oa bet troet skridoù eus ar gregach (yezh ar Pevar Aviel) d’al latin. Meur a droidigezh latin a oa, ha disheñvel e oa ar stummoù, hervez ar broioù. C’hoant unvaniñ a oa bet neuze, ha gant ar pab Damasus Iañ e voe goulennet ouzh Hieronimos sevel ur skrid a vefe unvan hag a vefe roet d'an holl gristenien.\nKregiñ a reas Hieronimos da dreiñ an Testamant Nevez, a oa e gregach betek-hen, e 382. Hag e 385 e stagas gant an Testamant Kozh. Met un afer all e oa. Skridoù gregach a oa, met an hebreeg an hini e oa ar yezh orin. Se zo kaoz ez eas Hieronimos da Balestina, war an dachenn eta, da c’houlennata ar ouizieion yuzev, desket war an hebreeg. Falvezout a rae dezhañ adkavout ar veritas hebraica a oa a-drek an herezh gregach. 15 vloaz e pado kas an erv da benn.\nAn doare-se da glask hengoun ar rabined evit sevel skrid ar Bibl kristen, a oa gwelet evel komz Doue, a zisplije kenañ da sant Eosten ha da Rufin, a gave dezho ne oa nemet treiñ Bibl an Dek ha Tri-Ugent, a oa bet troet diwar an hebreeg d'ar gregach.\nLabour Hieronimos a oa treiñ an holl levrioù a oa e korf Bibl an Dek ha Tri-Ugent. Seveniñ e gefridi a reas, hogen lakaat a reas un notenn-displegañ a-raok, a vez graet ar "Prologue Galaetus" anezhi. An notenn-se a voe eilskrivet a-hed ar Grennamzer .\nE 405 e voe echuet e labour gant Hieronimos. Legadiñ a rae da ilizoù ar C’hornog un teñzor uhelbriz, ar Vulgat, ar Bibl e latineg.\nGutenberg, a ijinas al lizherennoù lem-laka, a reas da Vibl Hieronimos an enor da vezañ ar c’hentañ levr moulet e 1456. Pa savas ar Brotestantiezh, a vrude ar Bibl e-touez ar bobl, e falvezas d’an Iliz Katolik kreñvaat he c’helennadurezh. E sened-iliz Trento (1545-1563) e voe embannet e oa skrid Hieronimos a oa kelennadurezh an Iliz (1546). Ar skrid a voe diazezet gant ar pab Sikstus V e 1590. E 1593 e voe embannet ur stumm adwelet ha daskemmet dindan Klemañs VIII.\n(la) Skrid latin ar Vulgat , embannadur elektronek\nAdtapet diwar « https://br.wikipedia.org/w/index.php?title=Vulgat&oldid=1635277 »


Kenta levr - XXIV - Wikimammenn\nKenta levr - XXIV\n◄ War ar maro Kenta levr - XXIV Red eo poania kalounek da vont war well hed hor buez ►\nWar ar varn diveza ha war boanion ar becherien.\n1. — E kement tra a reot, sonjit petra zeuio goude ; gwelit e pe stad ez eot dirak ar Barner didruez n’euz netra kuzet out-han ; dirak ar Barner ne sioula tamm evit kinnig d’ezhan tra e-bed. N’euz digarez e-bed hag a ve mad dira-z-han ; barn a rai gant pep lealded.\nO pec’her diskiant ha reuzeudik ! Petra leverot-hu da Zoue a anavez ho kwal-oberiou holl, pa’z eo gwir o krenit, gweach a vez, dirak eunn den a zao drouk enn-han ?\nNa perak ’ta n’em em likit-hu ket e stad vad evit deiz ar varn ? Neuze den ne gavo eunn all da zigarezi evit-han pe d’he zifenn ; a-walc’h en devezo pep-hini gant he veac’h he-unan. Breman ho labour a daol frouez, ho taelou a zo mad dirak Doue ; breman hoc’h hirvoudou a zo klevet, ho klac’har a hell dic’haoui evit ho pec’hejou ha peurnetaat hoc’h ene.\n2. — Ann den a oar gouzanv, hen-nez a hell ober er bed-man eur purgator mad-meurbed. Setu : pa vez drouk-prezeget, mar teu da gaout muioc’h a c’hlac’har evit drougiez ar re all eget evit he zismegans he-unan ; mar ped a wir galoun evit ar re a zo a-enep d’ezhan, ha mar kav digarez d’ho faziou a greiz he galoun ; ma ne zale ket da c’houlenn trugarez digant ar re all ; mar d-eo buhanoc’h da gaout truez eget da vont drouk enn-han he-unan ; mar stourm aliez enep-t-han he-unan, ha ma en em ro holl da lakaat he gorf da suja d’ar spered.\nGwelloc’h eo d’e-omp en em wenna breman euz hor pec’hejou ha troucha krenn hon techou fall, eget ne d-eo gortoz da baea evit-ho er bed all. E gwirionez en em douella a reomp hon-unan dre ar garantez re vraz hon euz evit hor c’horf.\n3 — Petra en devezo tan ann ifern da zevi nemet ho pec’hejou ? Seul vui e tamantot breman ouz-hoc’h hoc’h-unan, ha seul vui ec’h heuliot gwall-ioulou ar c’hik, seul vrasoc’h a ze e vezo ho kastiz, seul vuioc’h a zanvez a zastumot ive da zevi ac’hanoc’h.\nEr pez m’hen devezo ann den pec’het gwasa, e vezo ive gwasa kastizet. Eno ar re zieguz a vezo broudet gant broudou ruz-glaou ; ar re lountrek a vezo bourreviet gant ann naoan hag ar zec’hed. Eno ar re c’hadal hag ar re a zo en em roet da blijaduresiou ar c’horf, a vezo dalc’het e-kreiz ar pek bero hag ar soufr fleriuz. Eno ar re c’hourvennuz a vezo ker braz ho foan ma iudint evel chas.\n4. — Oc’h pep tech fall e vezo stag he boan. Eno ann dud rok a vezo karget a vez, ann dud piz a vezo enn eunn dienez ar vrasa. Eno ar boan a vezo gwasoc’h, a-benn eur pennadik. eget na ve er bed-man e-pad kant vloaz tremenet er binijen ar galeta. Ar re zaonet n’ho devezo na peoc’h na frealzidigez e-bed. Aman, da vihana, e tiskuizomp a-wechou hag e vezomp diboaniet gant hor mignouned.\n5. — Bezit eta breman enkrezet ha glac’haret enn abek d’ho pec’hejou, evit ma viot, e deiz ar varn, hep nec’h hag hep aoun e-touez ar re euruz. Rak neuze ann dud vad ha gwirion a zavo a-enep ar re ho devezo gwall-gaset ha disprizet anezho. Ann hini a bleg he benn er bed-man dindan barnedigesiou ann dud, hen-nez a vezo neuze barner d’ezho.\nNeuze e vezo braz fisians ann den paour hag izel a galoun, hag ann den rok a greno gant spount. Neuze e vezo gwelet ez eo bet fur er bed-man ann hini en deuz desket beza diskiant ha disprizet, dre garantez evit Jezuz-Krist.\n6. — Neuze e vezo ebad beza gouzanvet a galoun vad eur boan-bennag, neuze pep den fallakr a stanko he vek. En em laouenaat a rai neuze ann den a zoujans Doue, neuze ann dud difeiz a vezo enkrezet. Ar c’horf a vezo bet kastizet dre ar binijen, a vezo neuze drantoc’h eget pa vije bet maget atao e kreiz plijaduresiou ar bed.\nNeuze e lugerno ar gwiskamanchou dister, hag ar gwiskamanchou kaer a vezo hep sked e-bed. Neuze eunn tiik paour a vezo kavet gwell eget ann tiez alaouret. Neuze e vezo gwelloc’h d’ann den beza bet gouzanvet he boan hep klemm, eget beza bet holl c’halloudek war ann douar.\n7. — Neb en devezo sentet dioc’h-tu, a vezo neuze savet hueloc’h evit ann hini en devezo bet ar muia skiant er bed-man. Ann hini a zo bet glann he galoun, a vezo neuze easoc’h eget ar re wizieka. Neuze fae ar madou a bouezo mui evit holl densoriou ann douar.\nBrasoc’h frealzidigez ho pezo, neuze evit eur beden a galoun ho pezo great, eget n’ho pe evit beza great eur pred-boed mad. Neuze ho pezo muioc’h a blijadur o veza bet tavet ho kenou, eget n’ho pe o veza prezeget kaer pell amzer. Neuze ann oberiou mad a dalvezo muioc’h eget komziou kaer e-leiz. Neuze eur vuez rust hag eur binijen galet a vezo kavet gwell eget holl blijaduresiou ar bed.\n8. — Deskit eta breman gouzanv poaoiou dister, evit beza neuze kuit a boaniou krisoc’h. Gwelit breman da genta petra a hellot ober goude. Ma n’oc’h ket breman evit gouzanv ken nebeud all a dra, penaoz ec’h hellot-hu neuze gouzanv poaniou a bado da viken ? Ma n’oc’h ket breman evit gouzanv heb en em glemm eur boan dister, petra reot-hu neuze e tan ann ifern ?\nBez’ ez euz diou zudi ; ho c’haout ho diou ne hellit ket e gwirionez : ne hellit ket en em rei breman da blijaduresiou ar bed, ha goude mont d’ann env gant Jezuz-Krist. Ha pa ho pe bevet bete vreman e-kreiz ann enoriou hag ar plijaduresiou, petra dalvezfe kement-se holl d’e-hoc’h, mar teufac’h da vervel rak-tal ?\n9. — Pep tra a zo eta avel ha moged, pep tra nemet karet Doue hag he zervicha hep-ken ; hag ann hini a gar Doue a greiz he galoun n’en deuz aoun na rak ar maro, na rak ar poaniou, na rak ar varn, na rak ann ifern ; ar gwir garantez eo a zo ann hent da gaout Doue.\nNe d-eo ket souez eta en defe aoun rak ar maro ha rak ar varn, ann hini a gar c’hoaz ar pec’hed. Mad eo koulskoude, ma ne hell ket ar garantez ho tistrei dioc’h ann drouk, e teufe ann aoun rak ann ifern da viret ouz-hoc’h da bec’hi ; rak ann hini a aokounac’ha doujans Doue, ne oufe ket kenderc’hel pell er mad ; koueza a rai hep dale e rouejou ann drouk-spered.\nDoue a zo mad, eme sant Aogustin, dre ma’z eo Doue bepred. Daoust da ze, likit doun enn ho spered e teuio goude ann deisiou a vadelez, deiz ar varn, deiz a spount ne hello den tec’het diout-han. Enn deiz-ze pep-hini a zavo dirak ar roue a zo a viskoaz hag a vezo da viken ; enn deiz-ze e teuio pep-hini da zisplega hed-da-hed he holl oberiou hag ive he venosiou. Sonjit e kement-se, e-c’hiz pa ve deuet ann deiz-ze ; gwelit dira-z-hoc’h ar besiou o tigeri, ar re varo o sevel hag o tont a vagad e-c’harz treid ar Barner holl-c’halloudek. Eno e vezo diskuliet kement tra zo kuzet ; eno e vezo dizoloet menosiou ar galoun ; hag ann holl, enk war-n-ho, a davo mik o c’hortoz ar varn da zont. Neuze e tigoro ann env hag ann ifern : ar baradoz evit ar re vad, hag ann ifern evit ar re fall a vezo kollet da viken. Jezuz-Krist, enn dro d’ezhan ann elez hag ar re euruz, Jezuz-Krist a bign breman enn envou ; enn tu all, Satan a grap er re zaonet hag a stlap anezho enn he raok e-kreiz eur mor a dan. Setu great ann dro da viken ! N’euz ken mui nemet dudiou ann env ha kounnar ann ifern.\nGrit eta eunn dibab etre-z-ho ho daou, endra m’emoc’h c’hoaz war ann douar, ha ne ankounac’hait ket n’euz enn tu all d’ar bez na keuz na glac’har.\nAdtapet diwar « https://br.wikisource.org/w/index.php?title=Kenta_levr_-_XXIV&oldid=89062 »\nKemmoù diwezhañ degaset d'ar bajenn-mañ d'an 19 Mez 2016, da 09:26.


Pajenn:Le Clerc - Ma beaj Jeruzalem, 1902.djvu/186 - Wikimammenn\nPajenn:Le Clerc - Ma beaj Jeruzalem, 1902.djvu/186\nMoger an daelo : goueladek ar Judevien.\nAr belerined ac’h a breman, ar peurvuian, eün da Voger an daelo. Rak ec’h omp er Gwener d’abarde, ha ’benn ar c’houlz-man eo krog ar Judevien da vont da ouelan ouz moger an daelo. War homan a larer e oa harpet, gwech-all, euz tu ar c’huz-heol, kompezen an Templ. Arc’hoaz eo ar zadorn, an de santel a ra ar Judevien anean ar Sabat. Mes ’dalek abarde an de ’rauk, ec’h eont da gæ ar voger da bedi, ha ’dalek neuze ive, e ve kemeret gante o dilhad kaer ha klozed ar bazaro, stalio hir a gemer a-wejo hed eur ru pe diou.\nHa bazar e-bed na zigoro arc’hoaz e-*trande. Goaz d’ar groage n’o deuz ket *danzeet ’rauk breman peadra da vagan o zud epad eun devez hanter.\nSetu eur gentel roet d’imp gant hon enebourien : rak ar Judevien o deuz bet enebet a-viskoaz hag a enebo betek an deio divezan euz ar bed eneb ar gristenien. Da c’hortoz, e tleomp (ha kement-man ’zo eur vez evidomp) diski digante mirout penn da benn ha santelaat ar zul, de santel an Autro Doue.\nInt endeün en em gemer abred, penegwir eo ’vit pedi, ec’h eont ar gwener d’abarde d’ar oueladek. Petra bennak kement peden a reont o zo hirvouduz. Na baouezont kammed d’en em glemm war o stad. N’o devoa\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/186&oldid=107907 »\nKemmoù diwezhañ degaset d'ar bajenn-mañ d'an 18 Gwe 2017, da 18:13.


LIZHER D'AN HEBREED\nAr Mab kement uheloc'h eget an aeled\n1 Doue, goude bezañ gwechall komzet d'hon tadoù dre ar brofeded, meur a wech hag e meur a zoare,\n2 en deus komzet ouzhimp en amzer diwezhañ-mañ dre e Vab, a zo bet lakaet gantañ da heritour war an holl draoù; drezañ ivez en deus krouet ar bed.\n3 Hemañ a zo splannder skedus e c'hloar hag heñvelder e bersonelezh; derc'hel a ra an holl draoù dre e c'her galloudek, graet en deus e-unan ar c'hlanidigezh eus hor pec'hedoù, hag a zo azezet a-zehoù d'ar Veurdez el lec'hioù uhel-meurbet,\n4 o vezañ kement uheloc'h eget an aeled, ma en deus bet da hêrezh un anv gwelloc'h eget o hini.\n5 Rak da behini eus an aeled en deus lavaret biskoazh: Te eo va Mab, hiziv em eus da c'hanet? Pe c'hoazh: Me a vo evitañ un Tad, hag eñ a vo evidon ur Mab?\n6 Hag adarre, pa zegas war an douar ar C'hentañ-Ganet, e lavar: Ra zeuio holl aeled Doue d'e azeuliñ.\n7 Diwar-benn an aeled, e lavar: Ober a ra eus e aeled speredoù, hag eus e servijerien ur flamm-tan.\n8 Met diwar-benn ar Mab, e lavar: O Doue! Da dron a chomo da viken, ha gwalenn da ren a zo ur walenn a reizhder,\n9 karet ec'h eus ar reizhder ha kasaet an direizhder, setu perak, o Doue, da Zoue en deus da olevet gant un eoul a levenez dreist da genseurted.\n10 Hag ivez: Te Aotrou, ac'h eus diazezet an douar abaoe ar penn-kentañ, an neñvoù a zo labour da zaouarn,\n11 da netra e teuint met te a chomo, koshaat a raint holl evel ur gwiskamant,\n12 te a rollo anezho evel ur vantell hag e vint cheñchet, met te, te eo an hevelep hini, ha da vloavezhioù n'echuint ket.\n13 Ha da behini eus an aeled en deus lavaret biskoazh: Azez a-zehoù din, betek ma em bo graet eus da enebourien ur skabell dindan da dreid?\n14 Ha n'int ket holl speredoù lakaet da servijañ, kaset da seveniñ ur ministrerezh e-keñver a re a zle kaout ar silvidigezh da hêrezh?\nUr silvidigezh ken bras\n1 Rak-se e tleomp en em stagañ startoc'h ouzh an traoù hon eus klevet, gant aon na lezfemp anezho da vont kuit.\n2 Rak mard eo bet galloudek ar gomz prezeget gant an aeled, ha mar o deus resevet pep torridigezh ha pep disentidigezh ur paeamant reizh,\n3 penaos e c'hellimp tec'hout kuit mar dilezomp ur silvidigezh ken bras, a zo bet prezeget da gentañ gant an Aotrou, hag a zo bet roet deomp evel gwirion gant ar re o deus e glevet,\n4 Doue ivez o nerzhañ o zesteni dre arouezioù ha burzhudoù, dre veur a virakl, ha dre zonezonoù ar Spered-Santel hervez e volontez?\nJezuz, izelaet evit ur pennadig, ha lakaet da vestr war an holl draoù\n5 Rak n'en deus ket lakaet dindan galloud an aeled ar bed da zont, a gomzomp diwar e benn.\n6 Met unan bennak en ul lech bennak en deus testeniet evel-se: Petra eo an den ma ec'h eus soñj anezhañ, pe mab an den ma parez da selloù warnañ?\n7 E c'hraet ec'h eus un nebeut izeloc'h eget an aeled, e gurunet ec'h eus a c'hloar hag a enor, e lakaet ec'h eus da vestr war oberoù da zaouarn.\n8 Pep tra ac'h eus lakaet dindan e dreid. Rak o vezañ lakaet an holl draoù dindanañ, n'en deus lezet netra na vefe ket dindanañ, met ne welomp ket c'hoazh bremañ ez eo pep tra dindanañ.\n9 Met gwelout a reomp kurunet gant gloar hag enor ar Jezuz-se, graet eo bet un nebeut izeloc'h eget an aeled dre ar marv en deus gouzañvet, evit ma teuje, dre c'hras Doue, da c'houzañv ar marv evit an holl.\n10 A-dra-sur e oa dereat penaos an hini emañ an holl draoù evitañ ha drezañ, o fellout dezhañ degas d'ar c'hloar meur a vibien, a lakafe da vezañ peurvat Priñs o silvidigezh dre ar poanioù.\n11 Rak an holl, hag an hini a santela hag ar re a zo santelaet, a zeu eus unan hepken. Setu perak n'en deus ket mezh ouzh o envel e vreudeur,\n12 o lavarout: Embann a rin da anv da'm breudeur, da veuliñ a rin e-kreiz ar vodadeg,\n13 ha c'hoazh: Bez' e vin en gortoz anezhañ, ha c'hoazh: Setu me amañ, me hag ar vugale en deus Doue roet din.\n14 P'o deus eta ar vugale lod er c'hig hag er gwad, eñ ivez en deus bet lod e kement-se, evit diskar dre ar marv an hini en doa ar galloud war ar marv, da lavarout eo an diaoul,\n15 hag evit dieubiñ an holl re a oa o buhez-pad dindan ar sklaverezh dre aon rak ar marv.\n16 Rak a-dra-sur n'en deus ket sikouret aeled, met sikouret en deus lignez Abraham.\n17 Setu perak eo bet ret ma teufe e pep tra heñvel ouzh e vreudeur, evit ma vefe un aberzhour-meur trugarezus ha feal en traoù a Zoue, evit dasprenañ pec'hedoù ar bobl,\n18 rak o vezañ bet temptet e-unan er pezh en deus gouzañvet, e c'hell sikour ar re a zo temptet.\nJezuz dreist Moizez\n1 Rak-se, breudeur santel hag o deus lod er c'halvidigezh neñvel, eveshait ouzh an abostol hag an aberzhour-meur eus ar feiz a anzavomp, Jezuz-Krist,\n2 a zo bet feal d'an hini en deus e ziazezet, evel ma voe Moizez ivez en e holl di.\n3 Ha kavet eo bet dellezek eus ur c'hloar dreist hini Moizez, dre ma'z eus brasoc'h enor gant an hini a sav an ti eget gant an ti e-unan.\n4 Pep ti a zo bet savet gant unan bennak, hogen an hini a sav pep tra eo Doue.\n5 Moizez e gwirionez a zo bet feal en e holl di, evel servijer, evit reiñ testeni d'ar pezh a zlee bezañ disklêriet,\n6 met Krist, evel Mab, a zo lakaet da vestr war e di, ha ni eo e di, gant ma virimp betek an diwezh surentez ha gloar hon esperañs.\n7 Setu perak, evel ma lavar ar Spered-Santel: Hiziv, mar klevit e vouezh,\n8 na galedit ket ho kalonoù evel ma c'hoarvezas e-doug an enebiezh, da zeiz an temptadur er gouelec'h;\n9 ho tadoù o deus va zemptet ha va amprouet, hag o deus gwelet va oberoù e-pad daou-ugent vloaz.\n10 Neuze on bet heuget gant ar rummad-se hag em eus lavaret: O c'halon en em ziank bepred, ha n'o deus ket anavezet va hentoù.\n11 Touet em eus eta em c'hounnar: N'antreint ket em diskuizh.\n12 Breudeur, diwallit n'en defe unan bennak ac'hanoc'h ur galon fall ha diskredik, ha na drofe kein d'an Doue bev.\n13 Met en em gennerzhit an eil egile bemdez, keit ha ma c'heller lavarout: Hiziv. Evel-se arabat da zen en ho touez kalediñ dre douellerezh ar pec'hed.\n14 Rak deuet omp da vezañ lodennek e Krist, gant ma virimp start betek an diwezh hor fiziañs kentañ,\n15 e-pad ma'z eo lavaret: Hiziv, mar klevit e vouezh, na galedit ket ho kalonoù evel ma c'hoarvezas e-doug an enebiezh.\n16 Piv a voe a re a enebas goude bezañ he c'hlevet, nemet an holl re a zeuas kuit eus Ejipt dindan renerezh Moizez?\n17 Hag a-enep piv e voe kounnaret e-pad daou-ugent vloaz? N'eo ket a-enep ar re a bec'has hag a gouezhas o c'horfoù marv er gouelec'h?\n18 Ha da biv e touas n'antrefent ket en e ziskuizh, nemet d'ar re a oa diskredik?\n19 Evel-se e welomp penaos ne c'helljont ket antreal en abeg d'o diskredoni.\n1 Hor bezet aon eta, pa'z emañ ganeomp ar bromesa d'antreal en e ziskuizh, n'en defe unan bennak ac'hanoc'h diskouezet bezañ he dilezet.\n2 Rak ar c'heloù mat a zo bet kemennet deomp koulz ha dezho, met ar gomz o deus klevet n'eo ket bet talvoudus dezho, rak n'eo ket bet mesket gant ar feiz er re o deus he c'hlevet.\n3 Evidomp-ni, kredet hon eus, hag ec'h antreomp en diskuizh hervez ar pezh a zo bet lavaret: Setu perak em eus touet em c'hounnar, n'antreint ket em diskuizh. Koulskoude e oberoù a oa peurc'hraet abaoe krouidigezh ar bed.\n4 Rak komzet eo bet evel-se en ul lec'h bennak diwar-benn ar seizhvet deiz: Doue a ziskuizhas er seizhvet deiz eus e holl oberennoù.\n5 Hag amañ c'hoazh: N'antreint ket em diskuizh.\n6 Pa'z eo gwir eta e tle antreal hiniennoù, ha pa n'eo ket antreet ar re a oa bet graet dezho da gentañ ar bromesa, en abeg d'o diskredoni,\n7 neuze a-nevez e verk un deiz a zo anvet: Hiziv, o lavarout dre Zavid ken pell goude, evel ma'z eo lavaret uheloc'h: Hiziv, mar klevit e vouezh, na galedit ket ho kalonoù.\n8 Rak m'en dije Jozue roet diskuizh dezho, n'en dije ket komzet goude-se eus un deiz all.\n9 Chom a ra eta un diskuizh sabatek evit pobl Doue.\n10 Rak an hini a zo antreet en e ziskuizh, a ziskuizh eus e oberoù evel m'en doa graet Doue eus e re.\n11 En em akedomp eta da antreal en diskuizh-se, gant aon na gouezhfe unan bennak en un hevelep diskredoni.\n12 Rak komz Doue a zo bev ha nerzhus, lemmoc'h eget kleze a zaou droc'h ebet, o treuziñ betek disparti an ene diouzh ar spered, ar juntoù diouzh ar mel, hag o varn soñjoù ha c'hoantoù ar galon.\n13 N'eus krouadur ebet hag a vefe kuzhet dirazañ, met an holl draoù a zo en noazh ha dizolo dirak daoulagad an hini a zleomp rentañ kont dezhañ.\nJezuz, hon aberzhour-meur\n14 Peogwir eta hon eus un aberzhour-meur a zo aet e-barzh an neñvoù, Jezuz Mab Doue, dalc'homp start hon disklêriadur a feiz.\n15 Rak n'hon eus ket un aberzhour-meur na c'hellfe ket kaout truez d'hon dinerzhded, er c'hontrol temptet eo bet eveldomp en holl draoù, hep pec'hiñ koulskoude.\n16 Deomp eta gant fiziañs da dron ar c'hras, evit resev trugarez ha kavout gras, hag evit bezañ sikouret en amzer dereat.\n1 Rak pep aberzhour-meur, kemeret a-douez an dud, a zo lakaet evit an dud e traoù a sell ouzh Doue, evit kinnig profoù hag aberzhoù evit ar pec'hedoù.\n2 Gallout a ra kaout truez ouzh ar re a zo en diouiziegezh hag en errol, pa'z eo eñ e-unan ivez e-kreiz ar gwander.\n3 En abeg da gement-se e tle kinnig aberzhoù evit ar pec'hedoù, evit ar bobl kenkoulz hag evitañ e-unan.\n4 Den ne c'hell kemer an enor-se anezhañ e-unan, nemet an hini a zo galvet gant Doue evel ma oa Aaron.\n5 Evel-se ivez Krist n'en deus ket kemeret evitañ e-unan ar c'hloar da vezañ aberzhour-meur, met he resevet en deus digant an hini en deus lavaret: Te eo va Mab, hiziv em eus da c'hanet.\n6 Evel ma lavar ivez en ul lec'h all: Te a zo aberzhour da viken hervez urzh Melkizedek.\n7 Eñ eo an hini, e-pad deizioù e gig, o vezañ kinniget pedennoù ha goulennoù gant kriadennoù bras ha gant daeroù d'an hini a c'helle e saveteiñ eus ar marv, hag o vezañ bet dieubet eus e zoujañs,\n8 en deus desket ar sentidigezh dre ar poanioù gouzañvet, evitañ da vezañ Mab.\n9 Bet lakaet da vezañ peurvat, eo deuet da vezañ an oberour eus ur silvidigezh peurbadus evit an holl re a sent outañ,\n10 o vezañ bet disklêriet gant Doue aberzhour-meur hervez urzh Melkizedek.\nAl laezh hag ar boued kreñv\n11 Diwar-benn kement-se hon eus kalz a draoù da lavarout, ha diaes int da zisplegañ, dre ma'z oc'h deuet da vezañ gorrek da gompren.\n12 Rak e-lec'h ma tlejec'h abaoe pell zo bezañ kelennerien, hoc'h eus ezhomm c'hoazh da vezañ kelennet diwar-benn ar pezh eo kentelioù kentañ komzoù Doue, hag oc'h deuet da gaout ezhomm a laezh kentoc'h eget a voued kreñv.\n13 Hogen an hini a zo maget gant laezh ne gompren ket komz ar reizhder, rak ur bugel bihan eo.\n14 Met ar boued kreñv a zo evit an dud en oad, evit ar re hag o deus dre gustum o skiant doareet da ziforc'hiñ ar mad diouzh an droug.\n1 Setu perak, o lezel ar c'hentelioù kentañ eus komzoù Krist, en em roomp d'ar barfeted, hep lakaat a-nevez an diazez eus keuz an oberoù marv, eus ar feiz e Doue,\n2 eus ar gelennadurezh diwar-benn ar badeziantoù, al lakadur-daouarn, an dasorc'hidigezh a-douez ar re varv, hag ar varn peurbadus.\n3 Kement-se eo ar pezh a raimp, mar lez Doue henn ober.\nArabat mont war-gil\n4 Rak ar re a zo bet sklêrijennet ur wech, o deus tañvaet an donezon neñvel, o deus bet o lod er Spered-Santel,\n5 o deus tañvaet ger mat Doue ha galloudoù ar bed da zont,\n6 hag a zo kouezhet, ne c'heller ken o adneveziñ hag o degas d'ar geuzidigezh, pa groazstagont a-nevez evito o-unan Mab Doue, ouzh e zismegañsiñ dirak an holl.\n7 Rak un douar douret gant ar glav a gouezh warnañ alies, hag a ro geot mat d'ar re a labour anezhañ, a resev ur vennozh digant Doue,\n8 met an hini a ro drein hag askol, a zo distaolet ha prest da vezañ milliget; e ziwezh eo bezañ devet.\n9 Koulskoude, re garet-mat, e c'hortozomp traoù gwelloc'h diwar ho penn, traoù a sell ouzh ar silvidigezh, petra bennak ma komzomp evel-se.\n10 Rak Doue n'eo ket direizh evit ankouaat hoc'h oberoù, ha labour ho karantez hoc'h eus diskouezet evit e anv, o vezañ sikouret hag o sikour c'hoazh ar sent.\n11 Fellout a ra deomp e tiskouezfe pep hini ac'hanoc'h an hevelep gred, evit mirout un asurded leun eus an esperañs betek an diwezh,\n12 evit na zeuiot ket da vezañ didalvez, met ma teuiot da vezañ heñvel ouzh ar re o deus ar promesaoù da hêrezh dre ar feiz ha dre ar basianted.\nDiarvar promesa Doue\n13 Pa reas Doue ar bromesa da Abraham, evel na c'helle ket touiñ dre unan brasoc'h, e touas drezañ e-unan,\n14 o lavarout: Me a vennigo ac'hanout a-dra-sur, hag e kreskin ac'hanout a-dra-sur.\n15 Hag evel-se, o vezañ gortozet gant dalc'husted, e resevas ar pezh a oa bet prometet dezhañ.\n16 An dud avat a dou dre un hini a zo brasoc'h egeto, hag o le evit asuriñ un dra, a echu an holl zislavaroù.\n17 Setu perak Doue, o c'hoantaat diskouez gwelloc'h c'hoazh da heritourien ar bromesa digemm e vennad, a reas gant ul le,\n18 evit m'hor bo ur frealz galloudek, dre an daou dra digemmus-se ha ne c'hell ket Doue gaouiadiñ enno, ni hag a glask ur repu e perc'hennidigezh nerzhus an esperañs kinniget deomp.\n19 Mirout a reomp an esperañs-se evel un eor eus hon ene, asur ha start, hag a ya e diabarzh ar ouel,\n20 e-lec'h ma'z eo Jezuz antreet evidomp evel un diaraoger, o vezañ bet graet aberzhour-meur da viken hervez urzh Melkizedek.\nMelkizedek, skeudenn Krist\n1 Ar Melkizedek-se (= roue ar reizhder), roue Salem (= roue ar peoc'h), aberzhour an Doue Uhel-Meurbet, an hini a yeas war arbenn da Abraham pa zistroe goude bezañ trec'het war ar rouaned, a vennigas anezhañ,\n2 hag a resevas ivez digant Abraham an deog eus kement tra. Da gentañ e talvez e anv roue ar reizhder, hag e oa ivez roue Salem da lavarout eo roue a beoc'h;\n3 bet eo hep tad, hep mamm, hep lignez, hep deroù a zeizioù na ziwezh a vuhez, met rentet eo heñvel ouzh Mab Doue, ha chom a ra aberzhour da viken.\n4 Bremañ eveshait pegen bras eo an hini a voe roet dezhañ gant an uheldad Abraham eñ e-unan an deog eus ar preizh.\n5 Evit gwir, ar re eus mibien Levi a ra ar garg a velegiezh, o deus an urzh, hervez al lezenn, da sevel an deog war ar bobl, da lavarout eo war o breudeur, petra bennak ma'z int deuet eus lounezhi Abraham,\n6 met eñ, ha ne oa ket a dud ganto, a savas an deog war Abraham, hag a vennigas an hini en doa ar promesaoù.\n7 Hag hep dislavar eo an hini bihanañ a vez benniget gant an hini brasañ.\n8 Amañ eo tud varvel hag a resev an deog, met aze eo testeniet penaos an hini en resev a zo bev.\n9 Ouzhpenn-se, Levi, hag a resev an deogoù, en deus ivez paeet anezho dre Abraham koulz lavaret,\n10 rak e lounezhi e dad edo c'hoazh pa zeuas Melkizedek war arbenn dezhañ.\n11 Mar bije eta ar barfeted en em gavet e belegiezh Levi, rak dindan houmañ eo a zo bet roet al lezenn d'ar bobl, perak e oa ezhomm c'hoazh ma savfe un aberzhour all hervez urzh Melkizedek, ha n'eo ket lakaet hervez urzh Aaron?\n12 Pa'z eo bet cheñchet ar velegiezh, ret eo ivez ma vefe ur cheñchamant a lezenn.\n13 Rak an hini a vez lavaret kement-se diwar e benn a zo eus ur meuriad all, unan ha n'eus bet ennañ den ebet o servijañ ouzh an aoter.\n14 Sklaer eo penaos hon Aotrou a zo deuet eus Juda, meuriad ha n'en deus lavaret Moizez netra diwar e benn e-keñver ar velegiezh.\n15 Ha kement-se a zeu da vezañ meurbet sklaeroc'h pa sav un aberzhour nevez hervez heñveledigezh Melkizedek,\n16 hag a zo bet lakaet en e garg nann hervez ul lezenn eus ur gourc'hemenn kigel, met hervez ar galloud eus ur vuhez peurbadus,\n17 rak roet eo dezhañ an testeni-mañ: Te a zo aberzhour da viken hervez urzh Melkizedek.\n18 Evel-se ar gourc'hemenn kentañ a zo bet torret en abeg d'e zinerzhded ha d'e zidalvoudegezh,\n19 rak al lezenn n'he deus degaset netra d'ar barfeted. Met un esperañs gwelloc'h bet lakaet en e lec'h a zegas di, ha drezi e tostaomp ouzh Doue.\n20 Ha n'eo ket bet lakaet en e garg hep le,\n21 rak ar re all a zo bet lakaet da aberzhourien hep le, met hemañ a zo bet lakaet en e garg gant al le eus an hini en deus lavaret dezhañ: An Aotrou en deus touet ha n'en em zislavaro ket, te a zo aberzhour da viken hervez urzh Melkizedek.\n22 Jezuz a zo deuet da vezañ eta ar c'hred eus un emglev kalz gwelloc'h.\n23 E-keñver an aberzhourien, ez eus bet un niver bras anezho, rak ar marv en deus miret outo da chom atav.\n24 Met eñ, dre ma chom da viken, en deus ur velegiezh na dremeno ket.\n25 Setu perak e c'hell saveteiñ ervat ar re a dosta ouzh Doue drezañ, pa'z eo bev bepred da erbediñ evito.\n26 Hag e oa ret deomp kaout un hevelep aberzhour-meur, santel, digablus, dinamm, dispartiet diouzh ar bec'herien, savet dreist an neñvoù,\n27 n'en deus ket ezhomm, evel an aberzhourien-veur all, da ginnig bemdez aberzhoù, da gentañ evit e bec'hedoù e-unan, ha goude evit re ar bobl, rak graet en deus kement-mañ ur wech oc'h en em ginnig e-unan.\n28 Rak al lezenn a laka da aberzhourien-veur tud dinerzh, met komz al le, deuet war-lerc'h al lezenn, a laka ar Mab hag a zo peurvat da viken.\nJezuz, aberzhour-meur an emglev nevez\n1 An dra bennañ eus ar pezh hon eus lavaret eo ma hon eus un hevelep aberzhour-meur, hag a zo azezet a-zehoù da dron ar Veurdez en neñvoù,\n2 hag a zo ministr eus ar santual hag eus an tabernakl gwirion, an hini en deus savet an Aotrou ha nann un den.\n3 Hogen pep aberzhour-meur a zo lakaet en e garg evit kinnig profoù hag aberzhoù, neuze eo ret dezhañ ivez kaout un dra bennak da ginnig.\n4 Rak mar bije-eñ war an douar, ne vije ket aberzhour zoken, pa ez eus aberzhourien a ginnig ar profoù hervez al lezenn,\n5 hag a ra ur servij a zo un eilad hag ur skeudenn eus an traoù neñvel, hervez an urzh roet da Voizez pa zlee sevel an tabernakl: Laka evezh, a oa lavaret dezhañ, d'ober pep tra hervez ar skouer a zo bet diskouezet dit war ar menez.\n6 Met bremañ en deus resevet ur ministrerezh seul uheloc'h ma'z eo an hanterour eus un emglev kalz gwelloc'h, hag a zo bet diazezet war welloc'h promesaoù.\n7 Rak ma vije bet an emglev kentañ hep si, ne vije ket bet lec'h evit un eilvet.\n8 Rak lavarout a ra an Aotrou dezho evel un tamall: Setu, an deizioù a zeuio, eme an Aotrou, ma rin gant ti Israel ha gant ti Juda un emglev nevez,\n9 nann evel an emglev am eus graet gant o zadoù en deiz ma em eus kroget en o dorn, hag em eus o zennet eus bro Ejipt; rak n'o deus ket kendalc'het em emglev, hag em eus o dilezet, eme an Aotrou.\n10 Met setu an emglev a rin gant ti Israel goude an deizioù-se, eme an Aotrou: Lakaat a rin va lezennoù en o soñjoù, hag e skrivin anezho war o c'halonoù, hag e vin o Doue hag e vint va fobl.\n11 Den ne gelenno ken e nesañ nag e vreur o lavarout: Anavez an Aotrou! Rak an holl am anavezo, adalek an hini bihanañ betek an hini brasañ,\n12 dre ma vin trugarezus e-keñver o direizhder, ha ne'm bo ken soñj eus o fec'hedoù nag eus o direizhder.\n13 O komz diwar-benn un emglev nevez, e tisklêrias e oa kozh an hini kentañ. Hag ar pezh a zo deuet da vezañ hen ha koshaet, a zo prest da vont da get.\nAberzh Krist, an aberzh nemetañ hag oberius\n1 An emglev kentañ en doa ivez eta gourc'hemennoù diwar-benn al lid doueel, hag ur santual war an douar.\n2 Rak un tabernakl kentañ a zo bet savet, e-lec'h m'edo ar c'hantolor, an daol hag ar baraoù a ginnig; anvet e oa al lec'h santel.\n3 En tu all d'an eil gouel e oa an tabernakl anvet sant ar sent,\n4 hag eno e oa an aoter aour evit an ezañs, hag arc'h an emglev holl c'holoet a aour, e-lec'h m'edo ul lestr aour hag ennañ ar mann, gwialenn Aaron he doa bleuniet, ha taolennoù an emglev.\n5 Dreist an arc'h e oa cherubined ar c'hloar, o c'holeiñ gant o skeud al lec'h-a-drugarez, ar pezh n'eo ket ret komz diwar e benn bremañ dre ar munud.\n6 Hag an traoù-se o vezañ lakaet evel-se, ez ae an aberzhourien bepred e-barzh an tabernakl kentañ evit ober al lid,\n7 met an aberzhour-meur e-unan a yae e-barzh an eilvet ur wech ar bloaz, nann hep dougen gwad kinniget evitañ e-unan hag evit mankoù ar bobl.\n8 Ar Spered-Santel a ziskouez dre eno penaos hent sant ar sent ne oa ket c'hoazh digor e-keit ha ma chome an tabernakl kentañ,\n9 a oa ur skeudenn evit an amzer a neuze, pa veze kinniget profoù hag aberzhoù na c'hellent ket lakaat peurvat e-keñver ar goustiañs an hini a rae al lid,\n10 hepken gant bouedoù, evajoù, meur a walc'hidigezh, ha gourc'hemennoù kigel bet lakaet hepken betek an amzer ma vefe renevezet an traoù.\n11 Met Krist, o vezañ deuet evel aberzhour-meur eus ar madoù da zont, o vezañ tremenet dre un tabernakl brasoc'h ha parfetoc'h n'eo ket bet graet gant dorn an den, da lavarout eo n'eo ket eus ar grouidigezh-mañ,\n12 a zo aet ur wech el lec'hioù santel, nann gant gwad ar bouc'hed hag hini al leueoù, met gant e hini e-unan, o vezañ gounezet un dasprenadur peurbadus.\n13 Rak mar deu gwad an tirvi hag ar bouc'hed ha ludu un annoar, skuilhet war ar re saotret, da santelaat anezho e-keñver glanded ar c'hig,\n14 pegement muioc'h gwad Krist, hag a zo dre ar Spered peurbadus en em ginniget e-unan dinamm da Zoue, a c'hlanaio ho koustiañs eus an oberoù marv, evit ma servijot an Doue bev.\n15 Setu perak ez eo an hanterour eus an testamant nevez, evit, ur wech paeet dre ar marv an torridigezhioù graet dindan an testamant kentañ, ma vo resevet gant ar re c'halvet ar bromesa eus un hêrezh peurbadus.\n16 Rak e-lec'h ma'z eus un testamant, eo ret e teu marv an testamanter.\n17 Rak goude ar marv eo e teu an testamant da vezañ talvoudek, peogwir n'en deus nerzh ebet e-keit ha ma'z eo bev an testamanter.\n18 Setu perak an testamant kentañ ivez ne voe ket lakaet hep skuilhañ gwad.\n19 Moizez, goude bezañ disklêriet d'ar bobl a-bezh holl c'hourc'hemennoù al lezenn, a gemeras gwad al leueoù hag ar bouc'hed, gant dour, gloan ruz-mouk ha sikadez, hag a reas sparfadur war al levr e-unan ha war an holl bobl,\n20 en ur lavarout: Setu gwad an emglev en deus urzhiet Doue evidoc'h.\n21 Ober a reas en hevelep doare sparfadur gwad war an tabernakl ha war holl listri al lid.\n22 An darn vuiañ eus an traoù a zo glanaet gant ar gwad hervez al lezenn, hag hep skuilhañ gwad n'eus ket a bardon.\n23 Ret e oa eta da skeudenn an traoù a zo en neñvoù bezañ glanaet en doare-se, met ret e oa d'an traoù neñvel o-unan bezañ glanaet gant aberzhoù kalz gwelloc'h egeto c'hoazh.\n24 Rak Krist n'eo ket aet e-barzh al lec'hioù santel graet gant dorn an den, evel skeudenn an hini gwirion, met aet eo e-barzh an neñv e-unan, evit en em ziskouez bremañ evidomp dirak Doue.\n25 Ha n'eo ket evit en em ginnig e-unan meur a wech, evel ma'z a bep bloaz an aberzhour-meur el lec'hioù santel gant ur gwad all n'eo ket e hini,\n26 rak neuze en dije ranket gouzañv meur a wech abaoe krouidigezh ar bed, met bremañ e diwezh ar c'hantvedoù, eo en em ziskouezet ur wech hepken evit dilemel ar pec'hed dre en em aberzhiñ e-unan.\n27 Hag evel ma'z eo ret d'an dud mervel ur wech, ha goude-se e teu ar varnedigezh,\n28 en hevelep doare Krist, o vezañ bet kinniget ur wech evit dougen pec'hedoù kalz a dud, en em ziskouezo un eil gwech hep pec'hed d'ar re en gortoz evit ar silvidigezh.\n1 Al lezenn eta he deus skeud ar madoù da zont, met n'eo ket ganti eiladur gwirion an traoù; neuze ne c'hell morse dre an hevelep aberzhoù a ginniger dalc'hmat bep bloaz, peurwellaat ar re a dosta.\n2 Anez e vije bet paouezet d'o c'hinnig, peogwir ar re a rae al lid, o vezañ ur wech glanaet, n'o dije bet ken koustiañs ebet eus o fec'hedoù.\n3 Met soñj ar pec'hedoù a zo degaset bep bloaz gant an aberzhoù-se,\n4 rak gwad an tirvi hag ar bouc'hed ne c'hell ket lemel ar pec'hedoù.\n5 Setu perak, o tont er bed, eñ a lavar: Ne'c'h eus c'hoantaet nag aberzhoù na profoù, met roet ec'h eus din ur c'horf,\n6 ne'c'h eus ket kavet plijadur el loskaberzhoù nag en aberzhoù evit ar pec'hed.\n7 Neuze em eus lavaret: Setu e teuan, o Doue, evit ober da volontez, evel ma'z eo skrivet diwar va fenn en endalc'had al levr.\n8 Goude bezañ lavaret da gentañ: Ne'c'h eus c'hoantaet nag aberzhoù, na profoù, na loskaberzhoù, nag aberzhoù evit ar pec'hed, ha ne'c'h eus ket kavet plijadur enno, daoust ma'z int kinniget hervez al lezenn,\n9 e lavar c'hoazh: Setu e teuan, o Doue, evit ober da volontez. Lemel a ra kuit an dra gentañ evit lakaat an eil.\n10 Dre ar volontez-mañ eo ez omp santelaet, dre ar brofadenn eus korf Jezuz-Krist graet ur wech evit mat.\n11 Ouzhpenn, pep aberzhour en em zalc'h bemdez oc'h ober ar servij hag o kinnig meur a wech an hevelep aberzhoù, na c'hellont morse lemel ar pec'hedoù,\n12 met eñ, o vezañ kinniget un aberzh hepken evit ar pec'hedoù, a zo azezet evit atav a-zehoù da Zoue,\n13 o c'hortoz hiviziken ma teuio e enebourien da vezañ ur skabell dindan e dreid.\n14 Rak dre ur brofadenn hepken en deus rentet peurvat da viken ar re a zo santelaet.\n15 A gement-se ivez eo e ro testeni deomp ar Spered-Santel, rak goude bezañ lavaret da gentañ:\n16 Setu an emglev a rin ganto goude an deizioù-se, eme an Aotrou: Lakaat a rin va lezennoù en o c'halonoù hag e skrivin anezho en o soñjoù, e lavar c'hoazh:\n17 Ha ne'm bo ken soñj eus o fec'hedoù nag eus o direizhder.\n18 Hag e-lec'h ma'z eo pardonet ar pec'hedoù, n'eus ken a brof evit ar pec'hed.\nChomit start er feiz\n19 Evel-se eta, breudeur, o vezañ m'hon eus ar frankiz da vont e-barzh ar santual dre wad Jezuz,\n20 dre an hent nevez ha bev en deus digoret deomp a-dreuz ar ouel, da lavarout eo a-dreuz e gig,\n21 hag o vezañ m'hon eus un aberzhour-meur lakaet war di Doue,\n22 tostaomp gant ur galon wirion hag ur fiziañs leun a feiz, glanaet hor c'halonoù eus loustoni ur goustiañs fall, ha gwalc'het hor c'horf gant dour glan.\n23 Dalc'homp start anzavadenn hon esperañs, rak an hini en deus graet ar bromesa a zo feal.\n24 Lakaomp evezh an eil ouzh egile evit en em atizañ d'ar garantez ha d'an oberoù mat.\n25 Na zilezomp ket hor bodadeg, evel m'o deus hiniennoù ar c'hiz d'ober, met en em vroudomp an eil egile, ha kement-se muioc'h-muiañ dre ma welit an deiz o tostaat.\n26 Rak mar pec'homp a-youl goude bezañ resevet anaoudegezh ar wirionez, ne chom aberzh ebet evit ar pec'hedoù,\n27 met ur gortoz spontus eus ar varn hag un tan leskidik a zle lonkañ an enebourien.\n28 An neb en deus disprizet lezenn Moizez a zo lakaet d'ar marv hep trugarez war desteni daou pe dri dest.\n29 A bebezh kastiz brasoc'h a gav deoc'h ne vo ket kavet dellezek an hini a vac'ho gant e dreid Mab Doue, a gemero evit disantel gwad an emglev e oa bet santelaet drezañ, hag a zismegañso Spered ar c'hras?\n30 Rak anavezout a reomp an hini en deus lavaret: Din-me eo ar veñjañs, me a rento, eme an Aotrou; ha c'hoazh: An Aotrou a varno e bobl.\n31 Un dra euzhus eo kouezhañ etre daouarn an Doue bev.\n32 Met ho pet soñj eus an deizioù kentañ ma hoc'h eus, goude bezañ bet sklêrijennet, gouzañvet stourmoù bras gant poanioù,\n33 pa oac'h, diouzh un tu, lakaet dirak an holl en dismegañsoù hag en trubuilhoù, ha ma oac'h, diouzh un tu all, a-unan gant ar re heskinet evel-se.\n34 Rak bet hoc'h eus truez ouzhin em ereoù, hag asantet hoc'h eus gant levenez e vefe dilamet diganeoc'h ho madoù, o c'houzout ennoc'h hoc'h-unan penaos hoc'h eus en neñvoù madoù gwelloc'h ha peurbadus.\n35 Na zilezit ket eta ho fiziañs, ur gopr bras a zo miret eviti.\n36 Ezhomm hoc'h eus a basianted, evit goude bezañ graet bolontez Doue, ma resevot ar pezh a zo bet prometet.\n37 Rak c'hoazh un nebeudig, gwall nebeud amzer, hag an hini a zle dont a erruo, ha ne zaleo ket.\n38 Hogen an den reizh a vevo dre ar feiz, met mar en em denn kuit, va ene ne gemero ket plijadur ennañ.\n39 Evidomp-ni, n'omp ket eus ar re en em denn kuit evit en em goll, met eus ar re o deus ar feiz evit silvidigezh o ene.\nDre ar feiz...\n1 Hogen ar feiz a zo un diazez eus an traoù a esperer, un anataat eus ar re na weler ket.\n2 Ha drezi o deus an henaourien kavet un testeni mat.\n3 Dre ar feiz ec'h ouzomp ez eo bet graet ar bed dre c'her Doue, e doare ma n'eo ket bet graet ar pezh a weler gant traoù gwelus.\n4 Dre ar feiz e kinnigas Abel da Zoue un aberzh gwelloc'h eget hini Kaïn, drezi e voe disklêriet e oa reizh, Doue o rentañ testeni d'e brofoù, ha drezi e komz c'hoazh, petra bennak ma'z eo marv.\n5 Dre ar feiz e voe savet Enok en neñv evit na welfe ket ar marv, ha ne voe ket kavet ken, dre m'en doa Doue e savet. Rak a-raok ma voe savet, en doa resevet an testeni da vezañ bet plijus da Zoue.\n6 Hogen ne c'heller ket bezañ kavet plijus gantañ hep ar feiz, rak ret eo d'an hini a dosta ouzh Doue krediñ ez eo Doue, hag e teu Doue da c'hopraat ar re a glask anezhañ.\n7 Dre ar feiz, Noe, aliet a-berzh Doue eus an traoù na weled ket c'hoazh, ha leuniet a zoujañs, a reas un arc'h evit silvidigezh e diegezh. Drezi e kondaonas ar bed hag e teuas da vezañ heritour eus ar reizhder a zo hervez ar feiz.\n8 Dre ar feiz, Abraham, pa voe galvet, a sentas evit mont d'ur vro a zlee kaout da hêrezh, hag ez eas kuit hep anavezout da belec'h ez ae.\n9 Dre ar feiz e chomas en douar a oa bet prometet dezhañ evel en un douar estren, o chom dindan teltennoù gant Izaak ha Jakob, kenheritourien eus an hevelep promesa.\n10 Rak gortoz a rae ar gêr he deus diazezoù, an hini a zo Doue an oberer hag ar saver anezhi.\n11 Dre ar feiz ivez, Sara a resevas ar galloud da goñseviñ, hag en desped d'he oad e c'hanas ur bugel, dre m'he doa kredet e fealded an hini en doa graet ar bromesa.\n12 Setu perak eus un den hepken hag a oa dija dinerzhet, eo bet ganet diskennidi ken niverus evel stered an neñv, evel traezh aod ar mor ha na c'hell ket bezañ kontet.\n13 An holl re-se a zo marvet er feiz hep bezañ resevet an traoù prometet, met o vezañ o gwelet a-bell, kredet enno hag o briataet, o deus anzavet e oant diavaezidi ha beajourien war an douar.\n14 Ar re a gomz evel-se a ziskouez sklaer e klaskont ur vro.\n15 Mar o dije bet soñj eus an hini a-belec'h e oant deuet, o dije bet amzer a-walc'h da zistreiñ dezhi,\n16 met bremañ e c'hoantaont unan gwelloc'h, da lavarout eo unan neñvel. Setu perak Doue n'en deus ket mezh o vezañ anvet o Doue, rak kempennet en deus ur gêr dezho.\n17 Dre ar feiz e kinnigas Abraham Izaak, pa voe amprouet; an hini en doa resevet ar promesaoù a ginnigas e vab nemetañ,\n18 a oa bet lavaret diwar e benn: En Izaak eo e vo anvet da lignez.\n19 Soñjal a rae ennañ e-unan e c'helle Doue zoken e zasorc'hiñ a-douez ar re varv, hag evel-se ec'h adkavas anezhañ evel dre ur seurt dasorc'hidigezh.\n20 Dre ar feiz Izaak a vennigas Jakob hag Ezaü, a-zivout an traoù da zont.\n21 Dre ar feiz, Jakob o vervel a vennigas pep hini eus mibien Jozef, hag a azeulas harpet war benn e vazh.\n22 Dre ar feiz, Jozef o vervel a reas anv eus ermaeziadeg mibien Israel, hag a roas urzhioù diwar-benn e eskern.\n23 Dre ar feiz, Moizez o vezañ bet ganet, a voe kuzhet e-pad tri miz gant e dud, dre ma weljont e oa kaer ar bugel ha n'o doe ket aon rak urzh ar roue.\n24 Dre ar feiz, Moizez deuet da vezañ bras, a nac'has bezañ anvet mab da verc'h Faraon,\n25 o tibab bezañ gwallgaset gant pobl Doue kentoc'h eget kaout plijadur ar pec'hed e-pad ur pennad-amzer.\n26 Priziañ a reas mezhegezh Krist evel ur binvidigezh brasoc'h eget teñzorioù an Ejipt, rak gwelout a rae ar gopr.\n27 Dre ar feiz e kuitaas an Ejipt hep kaout aon rak kounnar ar roue, rak derc'hel a reas start, evel o welout an hini a zo diwelus.\n28 Dre ar feiz e reas ar Pask hag ar sparfadur gwad, evit na stokje ket an distrujer ouzh ar re gentañ-ganet eus Israel.\n29 Dre ar feiz e treuzjont ar mor Ruz evel pa vije bet douar sec'h, an Ejiptiz o vezañ esaeet tremen a voe beuzet.\n30 Dre ar feiz mogerioù Jeriko a gouezhas, goude ma oa bet graet an dro dezho e-pad seizh devezh.\n31 Dre ar feiz, Rahab, ar c'hast, ne voe ket kollet asambles gant ar re zisent, dre m'he doa degemeret ar spierien e peoc'h.\n32 Ha petra a lavarin c'hoazh? Rak an amzer a vankfe din evit komz eus Gedeon, Barak, Samzun, Jefte, David, Samuel, ar brofeded,\n33 dre ar feiz o deus trec'het rouantelezhioù, embreget ar reizhder, resevet traoù prometet, serret genoù al leoned,\n34 mouget nerzh an tan, en em ziwallet diouzh troc'h ar c'hleze, yac'haet int bet eus o c'hleñvedoù, galloudek int bet er brezel, lakaet o deus war dec'h armeoù estren.\n35 Maouezed o deus adkavet o re varv dre an dasorc'hidigezh; reoù all a zo bet merzheriet, o nac'hañ bezañ dieubet evit kaout gwelloc'h dasorc'hidigezh;\n36 reoù all o deus tremenet dre amprouenn ar goapaerezhioù hag ar skourjezataerezh, ha zoken an ereoù hag an toull-bac'h,\n37 meinataet int bet, heskennet, amprouet, lazhet gant ar c'hleze, redet o deus amañ hag ahont, gwisket gant krec'hin deñved ha girvi, en dienez a bep tra, heskinet ha gwallgaset,\n38 int ha ne oa ket ar bed dellezek anezho, kantreet o deus er gouelec'hioù ha war ar menezioù, e mougevioù ha toulloù an douar.\n39 An holl re-se, daoust m'o deus kavet testeni mat dre o feiz, n'o deus ket tizhet ar madoù prometet,\n40 Doue o rakwelout un dra bennak gwelloc'h evidomp, evit na zeujent ket hepdomp d'ar barfeted.\nKreñvait ho taouarn dinerzhet...\n1 Evel-se eta ni ivez, o kaout en-dro deomp ur goabrenn ken bras a destoù, taolomp kuit diouzhimp pep bec'h hag ar pec'hed a bak ac'hanomp ken aes, ha kendalc'homp gant aked er redadeg a zo digoret deomp,\n2 o treiñ an daoulagad ouzh Jezuz, ar rener hag ar peuroberer eus hor feiz. Abalamour d'al levenez a oa kinniget dezhañ, eñ en deus gouzañvet ar groaz ha disprizet ar vezhusted, hag a zo azezet a-zehoù da dron Doue.\n3 Eveshait eta ouzh an hini en deus gouzañvet a-berzh ar bec'herien un enebiezh ken bras outañ, evit na gouezhot ket en ur lezel hoc'h eneoù da zinerzhañ.\n4 N'hoc'h eus ket c'hoazh stourmet betek ar gwad oc'h enebiñ ouzh ar pec'hed,\n5 hag ankounac'haet hoc'h eus an ali roet deoc'h evel da vibien: Va mab, na zispriz ket kastiz an Aotrou, na goll ket kalon pa rebech ac'hanout,\n6 rak an Aotrou a gastiz an hini a gar, ha gwialennañ a ra pep mab a zo anavezet gantañ.\n7 Gouzañv a rit ar c'hastiz rak Doue a ra ouzhoc'h evel ouzh mibien; piv eo ar mab ha ne vez ket kastizet gant e dad?\n8 Met mard oc'h hep bezañ kastizet eus ar c'hastiz o deus an holl lod ennañ, ez oc'h eta bastarded ha nann mibien.\n9 A-hend-all hon tadoù hervez ar c'hig o deus hor c'hastizet, hag hon eus bet doujañs outo. Ne sentimp ket neuze muioc'h ouzh Tad ar speredoù evit kaout ar vuhez?\n10 Rak hon tadoù hor c'hastize evit un nebeut devezhioù, evel ma kavent mat, met Doue hor c'hastiz evit hor mad, evit m'hor bo lod en e santelezh.\n11 Gwir eo penaos pep kastiz n'en em ziskouez ket raktal evel un abeg a levenez met evel un abeg a dristidigezh, koulskoude diwezhatoc'h e tegas ur frouezh peoc'hius a reizhder d'ar re a zo bet evel-se kelennet.\n12 Kreñvait eta ho taouarn dinerzhet hag ho taoulin semplaet,\n13 ha grit un hent eeun d'ho treid, evit ma n'en em ziheñcho ket an hini a zo kamm met ma vo kentoc'h yac'haet.\n14 Klaskit ar peoc'h gant an holl hag ar santelezh, hepti den ne welo an Aotrou,\n15 lakait evezh na lezfe den gras Doue da dremen, na vountfe gwrizienn c'hwerv ebet en diavaez d'ho trubuilhañ, o lakaat meur a hini da vezañ saotret dre gement-se,\n16 ha na vefe gastaouer ebet na zisakr ebet evel Ezaü a werzhas e zroed a vab henañ evit ur meuz.\n17 Anavezout a rit penaos goude-se, pa fellas dezhañ kaout ar vennozh da hêrezh, e voe taolet kuit, rak ne gavas ket ur cheñchamant a volontez, petra bennak ma en goulennas gant daeroù.\n18 Ha n'hoc'h eus ket tostaet ouzh ur menez a c'helled stekiñ outañ hag a oa devet dre an tan, nag ouzh an dic'houloù, an deñvalijenn, pe ar gorventenn,\n19 nag ouzh son an drompilh, nag ouzh ar vouezh a gomze e doare ma pedas ar re he c'hleve na vefe ken komzet outo,\n20 rak ne c'hellent ket gouzañv ar gourc'hemenn-mañ: Mar stok ul loen zoken ouzh ar menez, e vo meinataet pe toullet gant ur bir.\n21 Hag ar pezh a weled a oa ken spouronus ma lavaras Moizez: Spontet on hag e krenan.\n22 C'hwi avat hoc'h eus tostaet ouzh Menez Sion, ouzh kêr an Doue bev, ouzh ar Jeruzalem neñvel, ouzh dekviliadoù a aeled,\n23 ouzh bodadeg hag ouzh iliz ar re gentañ-ganet a zo skrivet o anvioù en neñvoù, ouzh Doue barner an holl, ouzh speredoù ar re reizh deuet d'ar barfeted,\n24 ouzh Jezuz, hanterour an emglev nevez, hag ouzh gwad ar sparfadur a lavar traoù gwelloc'h eget hini Abel.\n25 Lakait evezh na zisprizfec'h an hini a gomz ouzhoc'h, rak ma n'o deus ket tec'het ar re o deus disprizet an hini o alie war an douar, pegen diaesoc'h c'hoazh e vo deomp tec'hout mar troomp kein d'an hini a gomz eus an neñvoù.\n26 E vouezh he deus brañsellet neuze an douar, ha bremañ e ra ur bromesa o lavarout: Ur wech c'hoazh, e vrañsellin nann hepken an douar, met ivez an neñv.\n27 Ar gerioù-mañ: Ur wech c'hoazh, a verk diskar an traoù brañsellet, evel o vezañ bet graet, evit ma pado an traoù divrañsellus.\n28 Setu perak, o resev ur rouantelezh na c'hell ket bezañ brañsellet, miromp ar c'hras evit ma servijimp Doue drezi en un doare a blijo dezhañ, gant keheladur ha gant doujañs,\n29 rak hon Doue a zo ivez un tan loskus.\n1 Ra chomo ar garantez a vreudeur.\n2 N'ankounac'hait ket reiñ bod, rak ouzh e ober o deus hiniennoù roet degemer da aeled hep gouzout.\n3 Ho pet soñj eus ar brizonidi evel pa vefec'h chadennet ganto, hag eus ar re a zo gwallgaset peogwir emaoc'h hoc'h-unan en ur c'horf.\n4 An dimeziñ a zo enorus e pep keñver hag ar gwele hep hudurnez, rak Doue a varno ar c'hadaled hag an avoultrerien.\n5 En em renit hep pizhoni, bezit laouen gant ar pezh hoc'h eus rak eñ e-unan en deus lavaret: A-dra-sur ne zilaoskin ket ac'hanout, ne zilezin ket ac'hanout.\n6 Evel-se e lavaromp gant fiziañs: An Aotrou eo va sikour, ne'm bo ket aon. Petra a raio an den din?\n7 Ho pet soñj eus ho renerien o deus prezeget deoc'h komz Doue, eveshait ouzh disoc'h o buhez hag heuilhit o feiz.\n8 Jezuz-Krist a zo an hevelep hini, dec'h, hag hiziv, ha da viken.\n9 N'en em lezit ket da vezañ stlejet dre gelennadurezhioù a bep seurt hag estren, rak mat eo e vefe ar galon nerzhet gant ar c'hras ha nann gant bouedoù n'o deus servijet da netra d'ar re staget outo.\n10 Un aoter hon eus, hag ar re a servij en tabernakl n'o deus ket ar galloud da zebriñ diouti.\n11 Rak korfoù al loened a zo douget o gwad er santual gant an aberzhour-meur evit ar pec'hed, a zo devet er-maez eus ar c'hamp.\n12 Setu perak Jezuz ivez, evit santelaat ar bobl dre e wad e-unan, en deus gouzañvet en diavaez eus an nor.\n13 Deomp eta d'e gavout er-maez eus ar c'hamp, o tougen e zismegañs.\n14 Rak n'hon eus amañ kêr badus ebet, met klask a reomp an hini a zo da zont.\n15 Neuze drezañ, kinnigomp hep paouez da Zoue un aberzh a veuleudi, da lavarout eo frouezh ar muzelloù a anzav e anv.\n16 Ha n'ankounac'hait ket ober vad ha reiñ lod eus ho madoù, rak Doue a gemer plijadur en un hevelep aberzh.\n17 Sentit ouzh ho renerien ha plegit dezho, rak eveshaat a reont war hoc'h eneoù evel o tleout rentañ kont anezho. Evel-se e raint kement-se gant levenez ha nann en ur glemm, rak dic'hounid e vefe deoc'h.\n18 Pedit evidomp, dre ma kredomp kaout ur goustiañs vat, o c'hoantaat ober brav en holl draoù.\n19 Pediñ a ran ac'hanoc'h startoc'h d'henn ober, evit ma vin rentet buanoc'h deoc'h.\n20 An Doue a beoc'h, hag en deus degaset en-dro a-douez ar re varv hon Aotrou Jezuz, mesaer bras an deñved dre wad an emglev peurbadus,\n21 ra rento ac'hanoc'h peurc'hraet e pep ober mat, evit ma reot e volontez, oc'h ober e-unan ennoc'h ar pezh a gav mat, dre Jezuz-Krist, a vo ar c'hloar dezhañ e kantvedoù ar c'hantvedoù! Amen.\n22 Breudeur, ho pediñ a ran da c'houzañv ar gomz-mañ a ali, rak skrivet em eus deoc'h e nebeut a c'herioù.\n23 Gouezit eo bet dieubet hor breur Timote. Mar deu prest, e welin ac'hanoc'h asambles gantañ.\n24 Saludit hoc'h holl renerien hag an holl sent. Re eus Italia a salud ac'hanoc'h.\n25 Ar c'hras ra vo ganeoc'h holl! Amen.


Liorzh Zen - Wikipedia\nLiorzh Zen e Ryoan-ji\nGraet e vez liorzh Zen, eus ur seurt liorzhoù meinek japanat mod Karesansui 枯山水. Ur poull traezh kloz eo, n'eo ket don nemeur, ennañ traezh, grouan, mein hag, a-wechoù, leton pe elfennoù natur all. Implijet e vezont gant menec'h Japan en o frederiadennoù.\n1 Templ Ryoan-ji\n3 Diskiblezh al liorzhañ\n4 Azasadurioù ouzh tres ar gweledva\nTempl Ryoan-ji[kemmañ | kemmañ ar vammenn]\nOuzhpennet eo bet al liorzh vein a-benn kinnig ul lec'h prederiañ d'ar venec'h. Brudet eo evit hec'h efed habaskaat.\nUl liorzhig Zen en un tablez hezoug\nNiverus eo ar strivoù bet graet a-benn displegañ tres al liorzhoù Zen. Setu lod anezho :\nArouez ar mor eo ar grouan. Inizi Japan eo ar reier\nUr vamm tigrez gant he re vihan eo ar reier; neuial a ra betek un aerouant\nMont a ra ar mein da sevel ar c'hanji evit kalon pe meiz\nGwelet Ryōanji evit un dielfennadenn jedoniel eus ul liorzh vein.\nNevez zo ez eus bet kinniget gant an imbourc'hien Gert van Tonder eus skol-veur Kyoto ha Michael J. Lyons eus ATR Intelligent Robotics and Communication Labs e oa ar stummoù mein evit skeudenn subliminel ur wezenn. N'haller ket gwelet ar skeudenn-se evit gwir pa seller outo. Krediñ a ra d'an enklaskerien eo gouest an diemouez da spurmantiñ ur skeudenn etre ar reier. Kavout a ra dezho eo se zo pennkaoz da efed habaskaat al liorzh\nDiskiblezh al liorzhañ[kemmañ | kemmañ ar vammenn]\nStrizh eo an darempred etre ar rastellat grouan ha prederouriezh ar Zen o vezañ m'eo homañ pennabeg seurt liorzhoù. Skeudennaouet eo kement-se er "rikoù liorzhoù graet ha tout" heñvel ouzh an hini diskouezet a-us, a gaver da brenañ. Ganto, ne glask ket an den sevel ha derc'hel d'ul liorzh peurgaer, anezhi un draezenn diloc'h. Kentoc'h e klask amprouiñ ergerzh an design hag ar pleustriñ. Pa vez rastellet ul liorzh a-bezh n'hall an den kerzhet nemet war al lodenn n'eo ket bet kribet c'hoazh ha se n'hall ket bezañ graet hep penn. Evit en ober evel m'eo dleet (ha dre se ober e vad eus an ober) e ranker tizhout stad an anpreder ha koan stag ouzh an tabut-mañ a denn da galonenn ar Zen.\nAzasadurioù ouzh tres ar gweledva[kemmañ | kemmañ ar vammenn]\nBet eo azasaet meizad al liorzhoù Zen ouzh krouidigezh ur gweledva natur gwirheñveloc'h. Gwelet e c'hall bezañ er skeudenn a-is, ul liorzhig Zen lodek eus liorzh te japanat Park Golden Gate San Francisco. Ne weler ket war ar skeudenn dispaket amañ meur a vilienn vras war an tu kleiz war ribl ar gwelead bili enklozet gant ar bodoù tro-dro.\nPaot eo an dud, en o zouez kalz a liorzhourien veur eus Japan hag a arbennigourien war ar voudaegezh, a soñj dezho ez eo keal al "liorzhoù Zen" ur vojenn. Hervezo ez eo un ijinadenn gornôgel eus an XXvet kantved n'he deus ket da welet nemeur gant hengoun al liorzhañ e Japan. Kened al liorzhoù karesansui pe "liorzhoù sec'h" zo, hep mar ebet, dibar d'al liorzhoù stok ouzh an temploù Zen. Liorzhoù sec'h a c'haller kavout en-dro da diez, pretioù ha tavarnioù a-hend-all koulskoude. Ken gwir all eo e c'haller kavout liorzhoù a bep seurt en-dro d'an temploù ha n'eo al liorzhoù sec'h nemet ur seurt anezho.\nE saozneg eo testeniekaet an termen liorzh Zen "zen garden" evit ar wech kentañ gant Loraine Kuck en e levr One Hundred Kyoto Gardens (100 liorzh eus Kyoto) bet embannet e 1935. N'eo ket testeniekaet an termen e japaneg dre skrid a-raok 1958. Soñjet e vez neuze n'eus bet graet gant kelennerien japanat zo eus ar goude-brezel nemet heuliañ ul lusk kornôgel ha degemeret eo bet an termen "liorzh Zen" ganto peogwir en doa graet berzh dija e-touez an estrañjourien.\nEn e oberenn Themes, Scenes & Taste in the History of Japanese Garden Art (Temoù, arvestoù & blizidigezh en istor arz al liorzhoù e Japan) bet embannet e 1988, e tispak Wybe Kuitert un arguzennadur don a-enep d'an darempred etre ar Zen hag ar c'haresansui : "Mesket eo bet gant Kuck e zielfennadur dezhañ e-unan ha merket en istor (XXvet kantved) gant ul liorzh kozh o tont eus un hengoun sevenadurel disheñvel. Setu perak eo kamm e zielfennadur. ... kavout a ra e lec'h (liorzh ar Grennamzer) en temploù Zen hag en annezioù ar vrezelourien peogwir e laka war wel un aergelc'h sevenadurel. Arvarus eo eta soñjal e teuje ar blijadur a sav diouto eus ur from relijiel kentoc'h eget eus ur from "stumm"."\nKomz a ra ivez Kuitert eus al liorzh Zen diouzh ur sell boudaek : "(hervez Dogen) al liorzh a eztaolfe ar gwellañ Sarmon Bouda a vije netra. Da nebeutañ n'hallfe ket bezañ ul liorzh hegaer n'hall nemet diheñchañ an den diouzh klask gwirion ar Sklêrijenn." Abeget muioc'h eo soñj Kuitert gant an droidigezh graet gantañ eus bommoù ur manac'h eus marevezh Muromachi e Toh-ji: “Ne zlefe ket an dud en em ro d'ar voudaegezh ober war-dro liorzhoù. Lavaret eo en ur sutra eo bet dilezet penn-da-benn gant un den c'hoant gantañ prederiata, da-gentañ buhez ar bed ma c'hounezer arc'hant hag ivez ar gounit legumaj..."\nLavaret e vez implijet al liorzhoù gant menec'h Zen Japan zo a ya a-enep d'ar fed ma vez hogozik atav prederiataet en diabarzh ganto a-dal pe d'ur voger (Soto Zen) pe e-kreiz ur gambr (Rinzai Zen), ket a-dal d'ur gweledva avat. A-benn ar fin n'eus eus ar venec'h luc'hskeudennet o frederiata dirak ur gweledva nemet un arvest savet a-ratozh.\nGallout a reer kavout muioc'h a vurutelladennoù diwar-benn al "liorzhoù Zen" war Kazetenn al liorzhañ mod Japan.\nDiskuilhet kevrin al liorzh Zen gant Neuroscience (Ret eo bezañ enskrivet)\nDiskuilhet kevrin al liorzh Zen gant Neuroscience (Melezour)\nLiorzhoù boudaat ha lec'hioù sakr\nSkeudennoù ha talvoudegezh al liorzhoù Zen\nLuc'hskeudennaoueg liorzhoù Zen japanat\nBurutelladennoù war an termen "Liorzh Zen"\nPennad skol-veur Stanford war istor ha talvoudegezh liorzhoù japanat zo\nAdtapet diwar « https://br.wikipedia.org/w/index.php?title=Liorzh_Zen&oldid=1463827 »


Jack McDevitt (g.1935) a zo ur skrivagner skiant-faltazi a vez alies e romantoù o livañ arnodennoù a genstokat gant gouennoù ezdouarel ha ezarkeologiezh.\nJack McDevitt e 2010\nAn danevelell kentañ embannet gantañ a voe "The Emerson Effect" e Twilight Zone 1981. Daou vloavezh diwezhatoc'h e embannas e romant kentañ The Hercules Text a-zivout dizoloadenn un arouez ezdouarel hag an efedoù diwar ar sevenadur denel.\nGant The Engines of God (1994) e kinnigas Jack McDevitt unan eus temoù pennañ e oberenn : un hollved a oa kalz buhez speredek ennañ gwechall met ma vez kavet nemet rivinoù hiziv. E bersonnaj bennañ, ar bleinier Priscilla Hutchins, a gaver e tri romant ouzhpenn e Deepsix (2001), Chindi (2002), hag Omega (2003).\n2.1 Romantoù (heuliad)\n2.3 Danevelloù pennañ\nStudiañ a reas Jack McDevitt e LaSalle College ma c'hounezas un eus e zanevelloù priz ar Freshman Short Story Contest. Embannet e voe e kazetenn ar skolaj : Four Quarters. Paouez da skrivañ a reas, avat, peogwir ne grede ket e c'hellfe bezañ ken vat ha Charles Dickens. E 1980 hepken e adkrogas, kalonekaet gant e wreg Maureen.\nThe Engines of God (1995)\nFirebird (1añ a viz Du 2011)\nComing Home (4 a viz Du 2014)\nOctavia Gone (7 a viz Mae 2019)\nThe Hercules Text (Ace Special, No 7) (1986)\nInfinity Beach (2000) (Also titled Slow Lightning)\nGood Intentions (1999) (gant Stanley Schmidt)\nAdtapet diwar « https://br.wikipedia.org/w/index.php?title=Jack_McDevitt&oldid=1838493 »\nDernière modification le 9 Mez 2019, à 16:54\nKemmoù diwezhañ degaset d'ar bajenn-mañ d'an 9 Mez 2019, da 16:54.


Moustoer-Logunec'h — Wikipedia\n1 819 ann. (2015)\nMelestradurezh: krouet e voe kumun Moustoer-Logunec'h e 1790; gant al lezenn eus an 23 a viz Eost 1790 e voe lakaet Moustoer-Logunec'h e kanton Logunec'h; e Bann Pondi e oa. Miret ha brasaet e voe Kanton Logunec'h e 1801 gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix. Lakaet e oa bet Moustoer-Logunec'h en Arondisamant Pondi bet krouet e 1800  .\nAdtapet diwar « https://br.wikipedia.org/w/index.php?title=Moustoer-Logunec%27h&oldid=1779002 »\nKemmoù diwezhañ degaset d'ar bajenn-mañ d'an 29 Kzu 2017, da 17:31.


Buhez ar Zent. pages 937, 938. Encyclopédie Marikavel.\npages 937, 938\nTud an Arvor, martoloded kalz aneze, a blij d'eze kaout, demdost d'ar mor, chapeliou gwestlet d'ar Werc'hez. evit ma santfont 'vel o paran warne, en kreiz o beajou risklus, daoulagad o Mamm vadelezus.\nEn Plaeraneg 'zo unan eus ar chapeliou-ze 'boue pell zo darempredel gant ar vartoloded hag o c'herent, chapel Ilron-Varia-Perros-Hamon.\nAboue ne rêr ken en Pempoul pardon an Islandeed, eo da Berros-IIamon e teu, ar muian, ar verdidi da gas o frof hag o fedennou. Eno en em dastumont, diou wech ar bla, diarc'hen hag en korf o roched, da Veurz-Fask, hag an de ma ve klozet ar retred-pask, laket abalamour, d'eze da viz c'houevrer. Eus Pempoul, PIounez, Plouek, Keriti, e ve tud, en de-ze, en Pleraneg. 'Benn koulz ar gousperou, ar prosesion a ya eus ar bourk da Berros, gant e groaziou hag e vannielou kaeran; an enor-ze, mar eo dleet d'ar Werc'hez, a zo ive Vit ar vartoloded a deu en de-ze da 'n em westlan d'ezi ha da c'houlen he skoazel, pa devo kuitaet o zud, ha pa n'o devo ken, en kreiz riskl ar mor bras, rikour ebet nemeti.\nGoude ar gousperou, ar prosesion, gant ar Werc'hez douget war diouskoa ar vartoloded, a bign, a-dreuz d'al lanneier, betek ar grec'hen uhelan, eus a lec'h ma weler, du-hont er pellder, ar mor hag an oabl o tont da 'n em bokat. Eno ve azezet ar Werc'hez war eun trôn, ha neuze, ar bobl bodet war-dro, a zav trezek d'ezi e vouez klemmus hag a asped anezi, en e gantikou, da ziwall ar martolod kêz ken dister dirak ar mor bras, da viret an tad d'e vugale, ar pried d'e bried, ar mab d'e vamm .....\n« C'houi, emeze, eo Stereden ar mor; ganec'h, evel gant ho Mab Jezuz, eman ar galloud a drec'h war an avel ha war ar gwagennou diroll ! O Mamm ar Vretoned, ha dreist-oll hon Mamm-ni, evesaet ac'hanomp c'hoaz, epad ar veaj poanius, hirr ha risklus ec'h eomp d'ober evit gonit hon bara pemdeiek ha hini hon c'herent chômet er gêr ! »\nAn Itron - Varia a ve teneraet gant pedennou ken birvidik; diouz he c'halon e strink eur bennoz war he bugale ha war ar mor gourdrouzus e renkont fiziout ennan o bue ha bue o zud.\nMa zo hini pe hini eus ar besketaerien hag eo laket e varo d'ezan du-ze, en kreiz mor tenval an Island, Hi a roio d'ezan gras eur maro mat, ha p'an arruo ar c'helou trist er gêr, pa deuio ar vamm hag ar vugale emzivad da ouelan en harz he zreid, hi, gant eun dorn flour, a zec'ho o daerou hag a lako c'hoaz frealzidigez hag esperans en o c'halonou rannet.\nPa ver dizro d'ar chapel, eur beleg a bign er gador hag a zispleg dirak ar belerined, gant komzou frêz ha birvidik, ar pez a zant pep-hini en don e galon. Neuze daerou puilh a red, bop ma tispak ar prezeger dirak an daoulagad an dôlen, trist a-wechou, hag alïes burzudus, eus ar pez a dremen etre ar mor traitour, ar pesketaer paour hag ar Werc'hez, e Vamm galloudus.\nAchu ar brezegen, an dud hag o devoa renket, al loden vras aneze chom er vered, a deu da lavaret c'hoaz eur c'himiad divezan d'o Mamm.\nDaoust pegen pell e vefont gwentet diouti ha diouz ar gêr, en o c'halonou e chomo beo da viken ar fizians hag ar garante en kenver an Hini a evêsa o bagiou war vor ar bed-man, hag ar stur en he dorn, a ren aneze da borz ar baradoz.\nAbaoue eun nebeut blaveziou, o welet stad poanius ar vartoloded ac'h ê da besketa d'an Douar Neve pe d'an Island, eur vreuriez hanvet : «Société des Œuvres de Mer», he deus sterniet daou lestr da gas sikour d'eze pa o deve ezom. Mont ha dont, a reont hep ehan war al lec'hiou pesketa, evit bizitan al listri-all. Kemer a reont an dud klanv diwarne, pe e roont d'eze louzou da barean buhanik.\nRei a reomp aman skeuden unan eus al listri sikour, ar « Saint-François-d'Assise ».\nEur c'haer a hini eo hennez. Kerzet a ra dre dan ha dre lien, hag an diabarz anezan a zo urzet dispar evit digemer ar glanvourien 'vel ebarz eun hospital.\nRenet eo ar «Saint-François» gant eur Breton, ar c'hommandant Maheas, eus Montroulez, a zo, herve laret, eur martolod eus ar c'hentan. Eun darn mat eus an akipaj a zo ive Bretoned.\nEvit diskouez ar vad a ra al listri-ze : Etro pevar devez, an «Notre-Dame-de-la-Mer», an eil lestr, en deus bizitet 103 bag pesketa; medesin ar bourz en deus tôlet evez ouz 18 klanvour ha roët digemer da 2; digaset a zo bet 3 den pareet d'o bag; roët 242 lizer ha kemeret 104 da lakat d'ar post.


Ceta : Lakaet eo bet da dalvezout | YA! Keleier e brezhoneg - kazetenn sizhuniek enlinenn\nKeleier » A-nevez » Ceta : Lakaet eo bet da dalvezout\nCeta : Lakaet eo bet da dalvezout\n02 / 10 / 2017 | A-nevez, Keleier Breizh, Keleier Etrebroadel | Commentaires fermés sur Ceta : Lakaet eo bet da dalvezout\nEmañ ar CETA (Comprehensive Economic and Trade Agreement) o paouez bezañ lakaat da dalvezout e miz Gwengolo-mañ. Ar feuremglev etrebroadel-mañ a zo bet sinet e miz Here 2016 kenetre an Unvaniezh Europa ha Bro-Ganada.\nDre ar feuremglev-mañ e vo diskaret an holl daosoù hag an holl dailhoù a-fet maltouterezh etre ar C’hanada ha broioù Europa, aotreet ezporzhiañ madoù ha servijoù, aotreet ar c’hevradoù liesvroadel da gemer perzh er marc’hadoù foran ha publik… Ar feuremglev-mañ a zo bet sinet gant gouarnamant Bro-C’hall hep tabut ebet er parlamant.\nPerak ar C’hanada?\nAn eskemmoù kenetre ar C’hanada hag an Europa a ya da 60 miliard € / bloaz, an Europa oc’h ezporzhiañ mekanikoù, produoù kimiek, ha servijoù war dachenn ar marc’hadourezh (asurañsoù, servijoù dilec’hiañ, beajoù..). Ar C’hanada a zo ivez ar pevare poster arc’hant en Europa (142 Miliard € e 2012) hag eus an tu all an Europa a bost 260 miliard € (e 2012) er C’hanada. Evit pennoù bras Europa e vez soñjet ivez er barregezhioù « naturel », e gremm ar C’hanada… Hervez ar memes re e tlefe kreskiñ an eskemmoù marc’hadourezh a 25 %, ar pezh a zegasfe ur c’hresk war PIB Europa a 12 miliard/bloaz, da lavarout ar feuremglev-mañ n’eo nemet un afer a arc’hant bras.\nUl lodenn eus ar 1600 pajennad ar feuremglev a reolenn an disemglevioù. Krouet e vo un lez-varn ispisial gant ar pal kompezañ ar rendaelioù kenetre ar c’hevradoù etrebroadel hag ar stadoù. Un taol kaer eo evit ar c’hevredadoù etrebroadel a c’hello tremen dreist lezennoù broioù zo.\nAl labour-douar (saverien loened pe gounezerien ed ) a zo lakaet diaes ivez : n’ez eus, da skouer, pennaenn an diarbennañ (principe de précaution) ebet e Bro-Ganada hag eno e vez aotreet gwerzhañ kig-saout savet gant hormonoù, kig yer gant klor, kig moc’h gant raktopamin, hag an OGM-où… Du-hont e vez implijet 46 seurt diastuzer (pesticide) ha n’int ket aotreet en Europa… hag an normoù sevel loened n’ez eus ket oute, aotreet ivez ar bleud-loened… Un digempouez anat a zo.\nBec’h vit saverien loened Breizh\nAdalek bremañ e c’hell Bro-Ganada ezporzhiañ war-zu Europa 45 840 tonenn kig saout/bloaz ha 75 000 tonenn kig moc’h/bloaz pa ne oa aotreet betek-henn nemet 4162 tonenn kig saout ha 5549 tonenn kig moc’h. Ouzhpenn 10 gwech muioc’h e vo eta. Pa ouezer emañ an dollar kanadian da 0,7 € hag an € da 1,4 $ kanadian e vo tremen diaes enebiñ war dachenn ar prizioù. Hervez an deknisianed war ar boued e vo degaset e Europa nemet an tammoù kig a berzhded dreist (kostezennoù, kraoñennou-beviñ, hedadoù-a-dreñv…). Sanset ne vefont ket kavet er stalioù pe er gourmarc’hadoù met gouestlet e vint d’an treuzfurmiñ evit meuzioù-keginet, er pretioù, pretioù a-stroll…, da lavarout ar pezhioù-kig ma vez gounezet ar muiañ diwarne.\nEvit ar poent n’ez eus bet studiadenn ofisiel ebet diwar efedoù ar feuremglev evit ar saverien-loened en Europa pe e Bro-C’hall. Ur » gomision » a zo bet savet gant ar gouarnamant gall nevez evit priziañ efedoù war ar yec’hed ha war an endro. Gouzout a ouzer eo pal ur « gomisionoù stad » reiñ da grediñ, sioulaat ar re zo disfizius ha netra ouzhpenn.\nBremañ pa vez kroget gant an « Etats Généraux de l’Alimentation » sañset renabliñ an diaezamantoù e-kenver kalite ar boued, gwir brizioù da baeañ d ‘al labourerien-douar… ez eus tu d’en em c’houlenn ha talvezout a raio un dra bennak, o c’houzout emañ bremañ pennoù bras Europa o klask sevel ar memes doare feuremglev gant Bro-Aostralia hag ar Zeland Nevez..\nWar a seblant e c’hell kein al labourer-douar breton plegañ c’hoazh hag adarre. Kaer o devo huchal war zu Pariz pe Bruksel, ar re-mañ zo ken bouzar hag ur c’hi marv.


Yann an Inkin hag an aotrou Furzod - Wikimammenn\nYann an Inkin hag an aotrou Furzod\n◄ Filhor Paolig a Gerzatan Eus an izel d’an uhel ►\nAn aotrou-ze a oa leshanvet Furzod, abalamour ma na veze morse na fur na sod a-walc’h hepken. O chom edo e maner ar C’hastell-C’houitell, e-lec’h ma oa eur wezenn gleuz oc’h ober siminal, evel ma lavare an teodou fall ; met an dud fur hag onest eveldomp-ni n’eo ket c’hoaz debret kement-se ganto. Ar pez a zo gwir-bater koulskoude eo e rede brud fall diwar-benn aotrou hag itron ar C’hastell-C’houitell, betek ma lavared e veze alïes-alïes — piou ’oar ped gwech bemdez ? — e veze komzou trenk ha c’houero, taoliou-dorn, krabisadennou ha sachadeg bleo etre an aotrou Furzod hag an itron Furzodez, e wreg.\nTostik da Gastell-C’houitell e oa o chom Yann an Inkin.\nYann ne oa anezan nemet eur c’hreiz-denig, na bras, na teo, na ledan ouz an a-drenv ; na bihan, na moan kennebeut. Met Yann n’oa ket hir e ziouskouarn ; finoc’h e oa eget Alanig al Louarn, hag e zac’h a veze dalc’hmat leun-tenn. Kent-se, n’eo ket eur souez, tamm ebet, ma lavare ar C’haperien eus Yann : « Heman a zo eun ebeul anezan ! »\nTi Yann a oa great e vogeriou gant koataj hag e dôenn gant plouz-keit : eul lochennig n’edo ken, met frank a-leiz evit e berc’henn hag e wreg. Da vihana ne oa ket eur gwennegad dle war e c’horre ; ha gouzout a rit holl :\nGwelloc’h eo hep dle bara heiz\nEget e prest bara gwiniz.\nYann ’ta ne oa ket pinvidik-mor ; koulskoude, goude diskonta e di ha Katellig Fri-Minaoued, e vaouez, e chome c’hoaz gantan e vioc’h Moumoutig. Met war douar Yann ne oa ket kalz a bastur, treut e oa ar peuri gantan ; e-lec’h e park an aotrou Furzod, e amezeg, e oa melchon gwenn, tener, eur brao o gwelet. Pa veze o tiwall he bioc’h, Katellig a veze gwelloc’h ganti distaga eur pennadig-kousked, hag, e-pad an amzer-ze, Moumoutig a zizonje a-wechou betek mont da ober eun droïg e-touez melchon gwenn an aotrou Furzod.\nHeman, kerkent ma anavezas laeronsiou ar vioc’h, a prim da gaout he ferc’henn :\n— Te ’oar, Yann, diwall mat da vioc’h, emezan ; rak, mar pakan anezi c’hoaz war va zraou, ne vo ket kosoc’h ha, diwar an taol-ze, e c’helli kas anezi da farda sklipou !\nHag hen kuit, ar Furzod, rok an tamm anezan, tudou !\nAntronoz, Katellig Fri-Minaoued ne gouskas ket en eur ziwall ar vioc’h, rak katekiz ha sarmon piz he doa bet digant Yann. Met siouaz ! Petra ’faot d’eoc’h ? Gouzout a rit, eur voazamant fall a vezo atao trec’h abret pe zivezat. An daou pe dri devez goude-ze, Katellig a zizonjas adarre da gousket ; met Moumoutig, hi, ne zizonjas ket da vont buan da danva melchon gwenn ar maner. Hag ar pez a voe gwasoc’h c’hoaz, an aotrou Furzod a zigouezas war an taol, e fuzul gantan, hag a gasas bioc’h Katellig d’ar bed all.\nKatellig, en eur lenva evel eur vadalen, a ziredas d’ar gear da gas ar c’helou glac’harus-ze da Yann.\n— Foei ! eme heman, ar pez a zo c’hoarvezet a zo digouezet ha n’eman ket mui da zont. E-lec’h chom aman da ouela kaon d’am bioc’h, pe e-lec’h koll va amzer, Katellig, da uza ar gordenn war da gein pe da derri trojenn ar valaenn war da zargreiz, eo gwelloc’h ganin mont da gerc’hat Kontelvraz, kiger ar Pont, evit diskroc’henna Moumoutig.\nAntronoz vintin, Kontelvraz a zigouezas, e gontell hag e stalikerez kiger gantan, ha Moumoutig ne voe ket seizdaletoc’h evit beza diskroc’hennet.\nPa oa echu ar stal, e-pad m’edo Katellig o ouela d’he loen paour :\n— Breman, kiger, eme Yann, me n’am eus ket arc’hant peadra da baea ac’hanout. Kent-se ’ta rannomp ar vioc’h etrezomp hon daou : ar c’hig a vo d’it, rak me ne faot ket d’in dibri Moumoutig, va loenig paour ; ar c’hroc’hen a zalc’han ganin hepken. Kenavo, kiger !\nAr c’higer, e c’hellit kredi, a zammas ar c’hig en e garr hag a lavaras yao etrezeg ar Pont, laouen an tamm anezan.\nDeomp breman da welet petra ’raio Yann an Inkin gant kroc’hen Moumoutig.\nKerkent ma oa troet e gein gant Kontelvraz, e-pad ma oa Katellig en dizesper o yudal a-bouez penn : « Emaomp rivinet, rak maro eo Moumoutig ! » Yann a lakeas e voutou ler-goad en e dreid, — pe e dreid en e voutou ler-goad, — a wiskas e dok sul, a ziskennas e benn-baz diwar e arbel, a zammas ar c’hroc’hen bioc’h war e ziouskoaz…\nE oa o vont er-meaz eus an ti, pa c’houlennas e wreg outan, en eur zifronka :\n— Yann, da belec’h emaout o vont ?\n— Da belec’h ? eme Yann, d’an ifern da ginnig chupenn Moumoutig da Baolig, evit gwelet ha ker e preno anezi diganin !\nKoulskoude n’eo ket hent an ifern a gemeras Yann, hent Pont-’n-Abad an hini eo, rak antronoz e oa foar vras e kearbenn ar Vigoudenned. Eur pennadig brao a hent a oa da vuzula ; ha, pa zigouezas an noz war e c’horre, Yann en em gavas en eur c’hoad doun, e-harz eur wezenn uhel. Ah ! pa lavaran eur wezenn, va zud, hounnez a oa unan ! Brankou he doa da zisheolia ouspenn eun devez-arat douar en-dro d’ezi ; he blenchenn a oa uheloc’h eget daou dour Sant-Korantin bern war vern ; he gar a oa teo, teo, met kleuz en diabarz.\nHogen ar wezenn gleuz-ze a oa brudet fall dre ar vro, rak en he c’hleuzenn, ma oa red kredi ar pez a lavared, e teue bemnoz laeron da farda o zoubenn ha da loja. Yann en doa anaoudegez a gement-se, met, evel ne oa ket den da sponta rag e skeud, e reas e zonj da dremen an nozvez e kleuzenn al laeron. Ha setu hen mont e-kreiz ar wezenn, renka kroc’hen e vioc’h en-dro d’ezan gwella ma c’hellas, ha gourvez en eur c’hornig-tro, goude beza dibunet eun tammig pater. Yann, skuiz-maro e zivesker outan, ne zaleas ket da gousket e-barz kroc’hen Moumoutig.\nWar-dro an hanter-noz, eun trouz iskiz a gasas ar c’housked diwarnan, hag ar paour kêz den, hep kredi flach an distera, a zavas en e goaze da zellet : e oa al laeron o tont d’ar gear. Da genta, e oa eur pikol den, eur zac’had aour gantan ; hag en e c’houde, eur mell chalopenn, eur zac’had arc’hant war e gein ; ha war o lerc’h, eun tanfoeltr hini gant eur zac’had mouniz. Eun tammig goude an tri laer-ze, e tigouezas eur pevare, ha gantan eun hanter ejen hag eur pod-houarn henvel a-walc’h ouz eur bailh-kouez.\nE-pad ma oa al laer keginer oc’h aoza ar zoubenn, an tri all a ziskoulmas an amarou war o zïer, evit diskouez pe ar mouniz pe an arc’hant pe an aour o doa laeret en o nozvez.\nOuz o gwelet, Yann an Inkin a c’haloupe meur a zonj en e spered :\n— Chê ! emezan, ma teufen a-benn da veza mestr war an traou-ze !…\nEur wech debret koan ganto hag evet meur a bicherad jistr, meur a flipadenn gwin-ardant, — rak jistr ha gwin-ardant a oa kuzet er wezenn gleuz, — al laeron a yeas skanv o zeod en-dro en o beg. Unan a-dreist ar re all, distagellet gwelloc’h emichans, a gonte penaos e oa deut a-benn da laerez e zac’had mouniz : en eun iliz e oa bet o furcha kefiou ar zent, ha kef bras ar sakristiri en doa bruzunet. Tost e oa bet d’ezan beza paket koulskoude, rak ar c’hloc’her a oa digouezet warnan p’edo o tigeri kef sant Alar, mestr ar c’hezeg.\n— Ha n’ez peus ket bet aon ? a c’houlennas ar re all. Ni ne gredomp ket c’hoaz ober gaou ouz Doue hag e zent.\n— Aon ! eme egile. Oh ! tamm ebet ! N’oun ket bet seizdaletoc’h evit liamma e zaouarn d’ar c’hloc’her a-drenv e gein, hag evit e vouta en eur gador-govez, e-lec’h em eus prennet an nor war e c’horre. Oh ! me n’eo ket aonik an tamm ac’hanon ! Me ne spontfen nemet rag an diaoul, met pegwir n’eus diaoul ebet !…\nKen buan Yann a deuas eur zonj en e benn : sponta al laeron. En eun taol e savas hag e lammas e-kreiz ar pevar lakepot, kroc’hen ar vioc’h en-dro d’ezan atao ha kerniel Moumoutig savet pik war e benn !…\nAr gurun, o koueza war ar wezenn, n’en defe ket great ker bras aon d’al laeron.\n— An diaoul ! eme laer ar zent.\n— An diaoul ! Kerniel en deus ! eme unan all.\n— An diaoul ! Sell e lost hir o ruza an douar ! a lavaras an trede.\nPaotred paour ! Int a droc’has kuit diouz ar wezenn gleuz ! Ar pevare a oa eun tammig kamm d’an tu kleiz. Ma Doue !\nHen a choue e vuhez hag a c’houlenne sikour, hag a lavare d’ar re all gortoz anezan. Siouaz ! den n’her selaoue, ha me ’gred e torras e benn o steki ouz eur wezenn bennak. Ar pez a zo sur, hini ebet eus al laeron ne zistroas d’ar wezenn gleuz, hag evel-se arc’hant o laeronsiou a chomas gant Yann.\nTri pe bevrar devez a lakeas Yann da gas sac’hadou al laeron d’ar gear, met gant amzer ha pasianted e reer meur a dra, hag evel-se eo e teuas Yann a-benn eus e daol ha da gas zoken da Gatellig eun tanva eus kig-soubenn al laeron.\nMet n’edo ket peadra kaout arc’hant kemend-all, red e oa c’hoaz muzula an tenzor.\nSetu ma tiwanas eur zonj e penn Yann. Hag hen, antronoz vintin, lavaret d’e vaouez :\n— Breman, Katellig, kerz da vaner ar C’hastell-C’houitell da gaout an aotrou Furzod, ha goulenn digantan eur gastell da vuzula an aour am eus bet evit kroc’hen Moumoutig.\nHag ar wreg en hent dioc’htu.\nMet er maner, an aotrou a respontas d’he goulenn penaos Yann n’edo ket fur a-walc’h, pa lavare traou er c’hiz-ze.\n— Eo avat, eme Gatellig, eman e benn gant va hini koz, ha bez’ ez eus du-man, e toull ar geuneudeg, eur berniad mat a draou. A bep sort peziou a zo eno, lod brasoc’h, lod bihanoc’h ; unan a zo melen, brao, lugernus ; heman a zo gwenn, konchet e gantenn ; egile a zo tenvaloc’h eun tammig, e-giz pa vefe bet mogedet e groc’hen. Da genta, Yann a oa o sonj konta anezo, met kement a zo diouto, m’eo red o muzula gant ar gastell.\nSetu ma roas an aotrou da Gatellig eur gastell, toaz ouz he c’hantennou, rak o kas toaz d’an ti-forn e oa-hi bet.\nHa Yann a c’hellas muzula e gavadenn. Tud paour, nao gastellad hanter a oa diouti !\nHag ar gastell a voe kaset en-dro d’ar gear, peziou melen, peziou gwenn chomet stag ouz an toaz, er strad hag e kostez ; ne oa ket red sellet ken piz-ze hiviziken.\nKoulskoude an aotrou Furzod a oa souezet bras, ha setu hen da gaout Yann…\n— Asa ! Yann, emezan, penaos an diaoul ez peus bet kemend-all eus kroc’hen da vioc’h ?\n— Penaos ? eme Yann. Ar re all o deus bet ivez hag o deus gwerzet keit ha me, rak eur souez a oa gwelet pegen ker ez ea ar c’hrec’hen e Pont-’n-Abad.\n— Pegement ’ta ?\n— Kant skoed ar vlevenn, na muioc’h na nebeutoc’h. Kenavo, aotrou !\n— Mat ! a zonjas an aotrou Furzod en eur vont kuit, mat ! Yann, te ’zo deut pinvidik gant kroc’hen da vioc’h, met pinvidikoc’h e vin-me c’hoaz ! Me am eus eiz bioc’h ha daou-ugent, ha warc’hoaz genta e kasin kelou da holl gigerien ar c’hostez-man da zont d’o laza : ar c’hig a vo d’ezo, ar c’hrec’hen d’in-me.\nHag, evit gwir, antronoz vintin, e voe lezet gwad da zaoud ar maner. Nag ar gigerien a oa laouen an tamm anezo !\nHag an aotrou Furzod da Bont-’n-Abad gant eur c’harrad krec’hen, bec’h daou loen kezeg.\nPa zigouezas er marc’had :\n— Pegement an tamm eus ar c’hrec’hen ? a c’houlennas eur marc’hadour digantan.\n— Kant skoed ar vlevenn adarre, e-giz an devez all ! eme an aotrou.\nAr marc’hadour a reas eun hej d’e ziouskoaz, a droas e gein en eur lavaret :\n— Heman a zo zod !\nAn aotrou a glevas hag a respontas kerkent :\n— Fazia ’rit ! Me n’oun ket zod, Furzod an hini ez oun.\nMet kaer en doa gortoz, ne gave ket gwerz d’e varc’hadourez.\nAbarz fin, e tigouezas gantan Noun, gouzout a rit, Noun Pibenn, marc’hadour saoud ar Pont.\n— Pegement ar c’hroc’hen ? eme Noun, e gorn-butun berr o vogedi e fri d’ezan.\n— Kant skoed ar vlevenn adarre, e-giz an devez all ! a respontas an aotrou.\n— Ah ! paour kêz aotrou Furzod, fazia ho peus great ! Kant skoed ! Pe, petra ? Boulc’hurun !… Ar zod a rez ac’hanon, va faotr ? eme Noun. Dal ! pak ha kerz da gousket d’an heol !\nHa Pibenn disvanta eur vodennad gant an aotrou, ken ma ’z eas da gornigellat seiz kammed ac’hano. An aotrou paour ne c’houlennas ket e zilerc’h, hag a zistroas d’ar gear gant e grec’hen, mezek ha trist e glipenn, m’ hen assur d’eoc’h !\nPa zigouezas er C’hastell-C’houitell, an aotrou Furzod a lavaras d’e itron :\n— Chê ! plac’h paour, Yann en deus rivinet ac’hanomp. Ar c’hrec’hen a yee hepken daou skoed pe seiz lur an tamm anezo, ha n’eo ket kant skoed ar vlevenn an hini eo !\nAn itron a yeas droug enni. Koulskoude, n’ouzoun ket penaos, n’eo ket war he aotrou, met war Yann eo e tiskargas he c’horfad maliz. Ha setu ma voe kaset kelou da Yann, dindan boan da veza krouget, da zont d’ar maner, en doare-man : nag en noaz na gant dilhad, na divoutou na gant e voutou, na dre meaz an hent na penn-da-benn gant an hent, na war droad na war varc’h.\nPa glevas kement-se, Katellig a voe darbet d’ezi sempla. Met Yann ne reas ket kalz a van :\n— Ma n’eus nemet an dra-ze da ober, emezan, n’eo ket c’hoaz en dro-man e vezin krouget !\nHa setu hen d’en em gempenn evit mont d’ar maner.\n— Nag en noaz na gant dilhad, emezan. Mat, aze ez eus eur roued, me ’ya da drei anezan en-dro d’in ! Na divoutou na gant va boutou : n’eo ket tenn, me a lezo eur voutez er gear hag a gaso eben ganin. Na war droad na war varc’h ?…\nJust d’ar c’houlz-ze, azen an aotrou a oa o pasturi e park ar melchon, tost d’al lochenn. Katellig a yeas d’e gerc’hat, ha Yann a lammas warnan. Ha yao etrezeg ar maner war ar blevek diouskouarn hir… penn-da-benn gant ar foz, ha setu evel-se ne oa nag en hent nag er-meaz an hent.\nAn aotrou Furzod, pa deuas Yann an Inkin dirazan en doare merket, a welas en doa kavet finoc’h egetan.\n— Ha foei ! Yann, emezan, me a oa o sonj laza ac’hanout, rak, gouzout a rez, gaou bras ec’h eus great ouzin oc’h ober d’in diskroc’henna va zaoud, ha krouget e vijes bet dioc’htu zoken. Met, pegwir out deut d’am c’haout e-giz em oa c’hoant, e lezan ganit betek warc’hoaz, mar gellez a-raok neuze klask d’in kreiz ar bed.\n— Kreiz ar bed, aotrou ? Aman eman. Ha ma n’am c’hredit ket, klaskit eur gordenn hir a-walc’h evit-se. Me a chomo aman da zerc’hel eur penn, ha c’houi a yelo gant ar penn all da ober tro ar bed, hag evel-se c’houi a welo ha n’eo ket aman eman ar c’hreiz.\nAn aotrou ne ouie ken penaos respont.\n— Ah ! emezan, e-lec’h an dra-ze, poueza an douar eo e vezo red d’it ober.\n— N’eo ket tennoc’h, eme Yann, met da genta e vo red d’eoc’h diveina an douar, rak an douar hepken, n’eo ket ar vein, eo a lavarit d’in poueza.\nAn aotrou paour a voe stanket e veg d’ezan adarre.\n— Kerz d’ar gear ! emezan neuze da Yann. A-benn warc’hoaz me a yelo di d’az laza.\nHa Yann a zistroas d’e lochenn, difoutre-kaer evel diagent.\nAntronoz, war-dro ar c’hreisteiz, Yann a oa o c’hortoz an aotrou Furzod, hag en doa renket peadra da zoueza anezan. Dirag e lochenn e oa o farda e zoubenn ; tan a oa gantan dindan e bod-houarn, met kuzet en eun toull en douar, eun tammig tan glaou-koad hep an distera moged.\nPa welas an aotrou o tont, Yann a bakas peg en eur c’hoz skourjez hag a grogas da zistaga taoliou gantan war e bod-houarn, ker buan ha ker pounner ma kinnige pep gwech diskar anezan hag e zoubenn.\n— Asa ! Yann, deut oun da ober evidout ! eme an aotrou. Met petra ?… War a welan eo kollet da dammig skiant vat ganit, pegwir a skourjezez da bod-houarn en doare-ze ?\n— Oh ! tra ! tra ! eme Yann, va fenn a zo mat ; met, gouzout a rit, me n’am eus ket kement a geuneud ha c’houi ; hag ez eo eurus d’in kaout, da boaza pe da domma va zamm boued, eur skourjez e-giz heman. Gant eur c’hant taolig bennak gantan, e lakan an dour da vervi. Gwelit kentoc’h, aotrou !\nHa Yann, dirag an aotrou Furzod souezet, a zizoloas ar pod-houarn e-lec’h m’edo ar zoubenn, tiz warni, o redek hag o kantren.\n— Ma ! kalz koll az peus plantet warnon, te ’oar mat, Yann, eme an aotrou. Koulskoude m’am eus lavaret d’it e oan deut aman d’az laza, me n’oun ket da veza tamallet ; va itron an hini a zo troet war an tu-ze. N’eus forz, gwerz d’in da skourjez hag e lezin da vuhez ganit.\n— Tomm oun d’am skourjez, a respontas Yann ; koulskoude tommoc’h oun c’hoaz d’am buhez ; ha setu gwerza a-walc’h a rafen va skourjez burzudus.\n— Ha pegementad eo ?\n— Kant skoed, ar ger diveza, na muioc’h na nebeutoc’h. Hag evel-se Yann an Inkin a bakas tri c’hant lur evit e skourjez, eur c’hoz tamm skourjez porc’h, mat da netra.\nHag an aotrou Furzod ? Mont a reas d’ar gear, laouen.\nWar-dro an abardaez, e teuas da zonj d’ezan e oa tud gantan o terri terien. E-barz ar gegin, ar plac’hezed a oa ganto ar podou bras war an oaled, dour, kig, legumachou e-barz ; ne oa mui da ober nemet enaoui an tan dindan.\nAn aotrou a gasas ar merc’hed kuit diwar e dro :\n— Gant va skourjez, emezan, me ’respont da domma soubenn d’am zud.\nHag hen, war gorf e roched, an dour warnan, da vazata e bod-houarnou gant e skourjez porc’h, eur brao gwelet anezan, me ’gav d’in.\nDeut e oa c’houec’h heur, hag ar zoubenn ne oa ket c’hoaz sonj bervi ganti ; mont a reas an heol da gousket, ar c’hig n’edo ket c’hoaz digriet, kennebeut nag an dour klouaret. Ha foei ! an aotrou, deut hir e deod war e roched, a zavas bec’h war e chupenn, a-dreist-holl, pa deuas ar plac’hezed hag ar baotred yaouank da ober goap outan dindan e fri… Ma voe red enaoui an tan neuze. Koan divezat a voe, met ne voe eat netra da goll.\nMez ennan ken ma flêrie, an aotrou a damalle e skourjez :\n— N’ouzoun ket petra c’hoarvez gantan, emezan ; met n’eman ket mat ganti sur a-walc’h…\nMeur a hini a zonjas e oa kollet e benn gant aotrou maner ar C’hastell-C’houitell…\nE-pad an nozvez-ze, an aotrou Furzod a glevas e bater gant e itron. A bep seurt a glevas diganti : « Diod ! Leue-geod ! Beg magn ! » ha me ’oar-me petra ne voe ket lavaret d’ar paour kêz aotrou !\nSetu, antronoz vintin, ma reas heman e zonj adarre da vont da gas Yann an Inkin d’ar bed all. Met Yann ivez a oa o c’hortoz an aotrou da zont war e dro : karget en doa gwin ruz leun eur zoroc’hell gras ha lakeat anezi goude-ze e krubuilh Katellig,\nPa zigouezas en ti, an aotrou a lavaras :\n— Yann, diwar an taol-man, ne vezi ket kosoc’h ; mont a ran da ober da stal d’it !\n— Gwir ! eme Yann. Red eo d’in neuze laza va gwreg da genta, rak ne dalvez ket kalz ar boan d’in lezel Katellig baour war va lerc’h da zizec’ha war he zreid gant an dienez. N’em befe ket ar galon-ze !\nHag hen, ker buan, mont ha sanka e gontell e-barz krubuilh Katellig. Houman en em lezas da goueza ; ar zoroc’hell a oa toullet, ar gwin a rede a bep tu.\nAn aotrou a spontas.\n— Petra ’z peus great, Yann ? emezan. Sell da wreg a zo astennet war al leur-zi, ha beuzet en he gwad ! Gwell a ze n’eo ken evidon, rak ar Justis a deuio d’az kerc’hat hep dale. Muntrer, lazet ez peus da vaouez, met da dro a deuio ha te a vo dibennet, dic’houget…\n— Teut, teut, teut ! C’houi ’gav d’eoc’h an dra-ze ? eme Yann. Katellig, gwir eo, he deus kollet he gwad, met me am eus aze, e kornig va arbel, eur c’houitell daou wenneg bet d’am moereb, hag a zo gouest da lakaat buhez da zont en-dro em gwreg.\nHag hen ker buan ober teir c’houitelladenn gant c’houitell ar voereb koz, ha ker buan ivez Katellig a oa en he zav.\nAn aotrou Furzod a chomas sebezet, souezet-maro.\n— Yann, emezan, gwerz d’in hounnez, ar c’houitell-ze, ha dizonjomp ar pez a zo bet etrezomp.\nNe voent ket pell evit beza mignoned adarre hag evit ober ar marc’had : ar c’houitell, evel-se, a voe gwerzet kant skoed.\nAn dro-ze, an aotrou Furzod a zistroas d’ar gear laouen-bras.\n— Sell aze ! emezan outan e-unan, pebez taol am eus-me great ! Betek hizio, pa vouze va itronig ouzin, e veze red mat d’in selaou anezi ha klevout diganti eur randonennad hir a draou, pe mont kuit diouti. Hiviziken, mar fell d’ezi c’hoaz klask trabas ouzin-me, e sankin va c’hontell en he c’hreiz, hag e lezin anezi evel maro ; ha, pa blijo ganin, e rin teir c’houitelladenn, ha buhez adarre e-barz va itronig. Hounnez he deus ezomm da veza kelennet, dreset, ar vaouezig-ze. Ni ’welo !\nDigouezout a reas er maner, ha setu an itron dioustu o tont d’e gaout :\n— Ac’hanta ! emezi, krouget eo Yann ganit, emichans ?\n— N’eo ket, a respontas an aotrou.\n— Petra, lorgnez ? N’ec’h eus ket krouget anezan, amprevan ?\n— Ah ! evel-se emaout ganin, pikez, eme an aotrou ; gortoz eun tammig ac’hanon, gortoz !\nHag hen mont da tenna e gontell, ha skei eun taolig pe zaou gant e itron.\n— Va buhez ! va buhez ! a grias an itron o koueza a-stok korf d’an douar.\nOuz he c’hlevet, diou blac’h ha tri pe bevar mevel a ziredas war-dro o mestrez.\n— Lezit hounnez, eme an aotrou d’ezo, me he zavo alese, pa blijo ganin !\n— Ha penaos ? emezo, sabatuet.\n— Gant ar c’houitell-man ! a respontas an aotrou.\nHag hen distaga teir c’houitelladenn gant e c’houitell daou wenneg. Met netra, an itron ne flache ket an distera. Ober a reas c’hoaz eun taol c’houitell, daou daol, tri daol… netra, ha netra morse : an itron a oa maro-mat !…\nAn aotrou a chomas mantret, ha seul-vui ma ouie ne oa ket ar justis tener ouz ar vuntrerien, zoken evit ar vuntrerien furzod.\nHa klask kuzat ne dalveze ket : re a dud o doa gwelet, hag abret pe zivezat, hini pe hini a ziskuilhfe.\nSetu ’ta ma teuas archerien da chadenna an aotrou kêz, hag, eiz deiz da c’houde, e voe krouget, evel ma oa ar c’hiz en amzer-ze.\n… Eun niz d’ezan a deuas neuze da vestr d’ar C’hastell-C’houitell, — entent a rit breman perak e voe roet an hano-man d’ar maner. — Dioc’htu e poanias da walc’hi e hano eus ar vrud fall en doa chachet warnan e eontr ; ha ne voe ket diês d’ezan, o veza ma oa ker madelezus ha m’edo egile drouk ha diboell.\nEus e du, Yann an Inkin ne ankounac’heas morse e tle ar gwir binvidik beza aluzenner an Aotrou Doue. Beva a reas koz-koz gant Katellig e-touez eun tïad bugale, karet gant an holl dre ar C’hap.\nHa d’e heur diveza, sant Per a zigoras, sur a-walc’h, frank dor ar Baradoz d’e ene.\nRa ’z aimp holl d’e gaout du-ze, pep-hini d’e dro !\nAdtapet diwar « https://br.wikisource.org/w/index.php?title=Yann_an_Inkin_hag_an_aotrou_Furzod&oldid=19097 »\nKemmoù diwezhañ degaset d'ar bajenn-mañ d'an 14 Meu 2011, da 23:56.


Moger : diforc'h etre ar stummoù - Wikipedia\nMoger : diforc'h etre ar stummoù\nStumm eus an 28 Kzu 2008 da 09:21\n196 okted ouzhpennet , 13 vloaz zo\nklask kempenn un tamm\nStumm eus an 11 Her 2008 da 02:59 (kemmañ)\n(lemel ur rummad goullo)\nStumm eus an 28 Kzu 2008 da 09:21 (kemmañ) (dizober)\n(klask kempenn un tamm)\nUr '''voger''' (eus ar ger [[latin]] ''maceria'', sellout ouzh ''magoer'' e [[gwenedeg]]), pe ''mogerioù'' el [[liester]], a zo un dra savet gant [[mein]] da ober ur [[gwasked]], pe un [[harz]], en ul lec'h. Ur '''vogerenn''' a vez graet eus un darn eus ur voger.\nMogerioù a bep seurt zo e gwirionez, hervez penaos int graet, ha pegen uhel int, ha petra a glasker ober ganto.
\nDarn zo tev, izel, darn zo graet gant [[koad]], [[pri]], [[brikez]]. Lod zo graet gant mein, bihan pe vras, berniet hepken, lod all gant mein peget gant pri pe simant pe traoù all.\n[[Mañsonerezh]] a vez graet eus ar sevel mogerioù alies.\n▼\nUr '''voger''' ([[liester]] : ''mogerioù'') a zo un dra solut savet da ober un disparti en ul lec'h. Un [[oberenn]] [[mañsonerezh|vañsonerezh]] e vez peurvuiañ, dezhi un [[uhelded]] hag ul [[ledanded]] ''liesseurt'' ha graet e c'hell bezañ gant meur a [[materi|vateri]] ([[maen]], [[prenn]], [[brikenn]], [[betoñs]], [[ardilh]]...).
\n▲Gaet e c'hell bezañ gant mein berniet gant aket, ur voger maen sec'h eo. Met peurvuiañ e vez implijet ur [[strobadur]] ([[simant]], [[pri-raz]]) evit delc'her ar mein pe ar [[blok]]où betoñs asamblez. A wechoù e vez graet mogerioù unpezh gant ar betoñs.\n[[Skeudenn:Brick wall old.jpg|Moger brikennoù|thumb]]\nPa ne vez graet ar voger e diabarzh un ti evit dougen, met evit rannañ pezhioù hepken e komzer eus [[speurenn]]. Neuze e vez graet gant danvez skañvoc'h eger mein, ha peurliesañ gant brikez skañv, a-wechoù plakennoù plastr etre div follenn kartoñs, anvet plakoplastr.\n==Mogerioù a bep seurt==\nMoger aveza vez graet eus traoù damheñvel ouzh ur voger mein;\n*[[Moger Vras Sina]]\nEus ar ger [[latin]], ''maceria'' e teu moger. Sell ouzh ''magoer'' e [[gwenedeg]].\n*'''Mogeriañ''' ur gêr zo sevel ur voger en-dro dezhi.\nAdtapet diwar « https://br.wikipedia.org/wiki/Dibar:MobileDiff/428567 »


Parts to be renamed? - Printable Version\n+--- Thread: Parts to be renamed? (/thread-1166.html)\nParts to be renamed? - Tim Gould - 2011-10-30\nRe: Parts to be renamed? - Roland Melkert - 2011-10-30\nRe: Parts to be renamed? - Tim Gould - 2011-10-30\nRe: Parts to be renamed? - Chris Dee - 2011-10-31\nRe: Parts to be renamed? - Jude Parrill - 2011-10-31\nRe: Parts to be renamed? - Orion Pobursky - 2011-10-31\nRe: Parts to be renamed? - Allen Smith - 2011-10-31\nRe: Parts to be renamed? - Tim Gould - 2011-10-31


Pajenn:Perrot - Bue ar Zent.djvu/614 - Wikimammenn\nPajenn:Perrot - Bue ar Zent.djvu/614\nKentan devez a viz Gwengolo\nJili a deuas er bed en kêr Athen, war-dro ar bla 650. E gerent a oa a ligne uhel, eus a ligne ar rouane zoken, war a leverer. Lakat a rejont rei d’o mab deskadurez war an holl skianchou. Athen, d’ar mare-ze, oa c’hoaz ar gêr vrudet ha darempredet evit he skoliou bras. Mes ouspen skianchou ar bed a rojont d’ezan. Kristenien oant eus an dibab, ha falvezout a reas gante lakat en kalon o mab ar c’hoant da vezan evelte. Nag a vugale a vije sent, ma kemerje o zud preder da lakat da ziwan en o c’halon eur c’hoant evel hennez. War skiant ar zent, Jili a reas kammejou brasoc’h c’hoaz eget war skianchou ar bed.\nE-touez an holl vertuziou a vleunias en e ene, an hini a gemeras ar penn kentan a oe an izelded a galon. Mes Doue a ’n em blij o uhelat an dud a fell d’eze en em izelât. Eun devez mac’h ee an den yaouank d’an iliz, e kavas war e hent, o c’houlenn an aluzen, eur paour kez hanter-noaz ha dare da vervel, rak klanv bras oa. Leun a drue, Jili a ziwisk e vantel hag he lak war diouskoa ar c’hlanvour ; kerkent, heman a ’n em gavas pare. Jili a welas, dre eno, pegement e plij an aluzen da Zoue ; rak-se, da varo e gerent, e rannas etre ar beorien ar madou bras a oa deut digante.\nMiraklou-all o vezan laket daoulagad an dud da baran re warnan e sonjas tec’hel diouz e vro gant aon rak ar meuleudiou. Pignal a reas war eul lestr a yee da Vro-C’hall. Eur barr-amzer spontus a zavas, hag a vennas he\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/614&oldid=140904 »\nKemmoù diwezhañ degaset d'ar bajenn-mañ d'an 9 Eos 2018, da 21:58.